title: Varatuomari

text: Varatuomarin arvonimen voi myöntää hakemuksesta se hovioikeus, jonka tuomiopiirissä tuomioistuinharjoittelu on suoritettu. Hakemukseen on liitettävä laamannin antama todistus siitä, mitä tehtäviä notaari on suorittanut ja että hän on suorittanut loppuun kaikki hänelle uskotut tehtävät. Varatuomarin arvonimen myöntäminen ratkaistaan hovioikeuden täysistunnossa. Nykyisin varatuomarin arvonimi ei ole säädettynä kelpoisuusvaatimuksena mihinkään valtion virkaan, mutta käytännössä harvoja poikkeuksia lukuun ottamatta vain tuomioistuinharjoittelun suorittanut voi hakeutua tuomarin tai syyttäjän tehtäviin. Yleensä harjoittelu suoritetaan melko pian valmistumisen jälkeen.


title: Varatuomari

text: Käräjäoikeutta edeltävä nimi alimmalle oikeusasteelle oli maaseudulla kihlakunnanoikeus (kaupungeissa raastuvanoikeus). Aiemmin varatuomarin tittelin voi saada myös puolen vuoden kihlakunnanoikeudessa (sen kansliassa) notaarina tapahtuneen auskultoinnin ja 20 päivän kihlakunnanoikeuden puheenjohtajana toimimisen jälkeen. Vaihtoehtona oli silloinkin vuoden notaarina toimiminen ja 10 päivän kihlakunnanoikeuden puheenjohtajuus. Nykyisen käräjäoikeusauskultoinnin aikana notaarien puheenjohtajana istuttavaksi annettavien juttujen laatu on rajoitettu vähäisiin asioihin, mitä muodollista rajoitusta ei aiemmassa auskultointijärjestelmässä ollut.


title: SEAT

text: SEAT on espanjalainen autonvalmistaja ja osa Volkswagen-konsernia. Yhtiön kotipaikka sijaitsee Espanjan Martorellissa (Barcelona), jossa valmistetaan vuosittain lähes 500 000 autoa. Autojen tekniikka on samaa Volkswagen-konsernin muiden merkkien eli Audin, Volkswagenin ja Škodan kanssa. Konsernin eri merkkien välisessä markkinointistrategiassa SEAT edustaa urheilullisuutta yhdessä Audin ja Lamborghinin kanssa niin sanotussa ”Audi Brand Groupissa”. Vuonna 2015 SEATin eniten valmistettu malli oli SEAT Leon ja suurin markkina-alue Saksa.


title: SEAT

text: SEAT on lyhenne sanoista "Sociedad Española de Automóviles de Turismo", joka vapaasti käännettynä tarkoittaa espanjalaista henkilöautoja valmistavaa yritystä.


title: SEAT

text: SEATin perusti 9. toukokuuta 1950 valtio-omisteinen holding-yhtiö, Instituto Nacional de Industria. Vuonna 1953 SEAT aloitti Fiat-mallien lisenssivalmistuksen ja jatkoi Fiatin eri mallien lisenssivalmistusta lähes kolmen ensimmäisen vuosikymmenen ajan. Erityisen tärkeä malli tehtaalle oli pieni SEAT 600 -malli, jonka avulla Espanja autoistui. SEATilla oli myös oma tuotekehitysosasto, jonka ansiosta syntyi esimerkiksi neliovinen SEAT 800 -malli, jonka pohjana oli jatkettu 600-malli ja jota emomerkki Fiatilla ei ollut. Fiat vetäytyi eroon toiminnasta vuonna 1980, ja kaksi vuotta myöhemmin aloitettiin yhteistyö Volkswagenin kanssa. Nykyisin SEAT on kokonaan Volkswagenin omistuksessa.


title: Vuoden 1980 kesäolympialaisten mitalitaulukko

text: Vuoden 1980 kesäolympialaisissa oli ohjelmassa 203 kilpailutapahtumaa. Mitalitaulukon ensimmäinen oli isäntämaa Neuvostoliitto.


title: Petrus Lombardus

text: Petrus Lombardus (myös "Pietari Lombardialainen", s. noin 1100 Italia – k. 3. toukokuuta 1160, Pariisi Ranska) oli keskiaikainen filosofi ja Pariisin piispa. Hän on merkittävimpiä skolastikkoja.


title: Petrus Lombardus

text: Petrus Lombardus syntyi köyhään perheeseen Lumellognossa Italiassa, lähellä Novaraa. Bernhard Clairvauxlaisen tuella hän pystyi kuitenkin opiskelemaan Bolognassa, Reimsissä ja Pariisissa. Myöhemmin hänestä tuli Pariisin Notre Damen koulun professori. Vuonna 1159 hänestä tuli Pariisin piispa.


title: Petrus Lombardus

text: Petrus Lombarduksen tunnetuin teos on "Sentenssit" ("Quatuor libri sententiarum", 'Sentenssien neljä kirjaa'), joka on yksi skolastisen filosofian merkittävimpiä ja kommentoiduimpia teoksia. Keskiajan yliopistollinen teologikoulutus perustui paljolti sen opiskeluun ja kommentointiin. Teos vaikutti suuresti muiden muassa Albert Suureen, Bonaventuraan, Tuomas Akvinolaiseen ja Duns Scotukseen. Teoksen ansiosta Petrus Lombardusta kutsuttiin lisänimellä "Magister Sententiarum", 'sentenssien opettaja' tai jopa pelkästään nimellä "Magister", "opettaja".


title: Petrus Lombardus

text: Petrus Lombarduksen oma filosofinen ajattelu sai vaikutteita Pierre Abélardilta. Hän osallistui erityisesti pyhää kolminaisuutta koskevan opin määrittelyyn.


title: Fenyylialaniini

text: Fenyylialaniini (CHNO) on yksi luonnon 20 yleisimmästä aminohaposta. Fenyylialaniini on valkoista, hajutonta ja heikosti veteen liukenevaa kiteistä ainetta. Fenyylialaniinin CAS-numero on 63-91-2. Sen sivuketjussa on fenyyliryhmä. Fenyylialaniinin kemiallinen nimi on 2-amino-3-fenyylipropaanihappo.


title: Fenyylialaniini

text: Fenyylialaniini on välttämätön aminohappo, mikä tarkoittaa, että elimistö ei kykene valmistamaan sitä itse, vaan sitä on saatava ravinnosta. Elimistö muokkaa fenyylialaniinia tyrosiini-aminohapoksi.


title: Fenyylialaniini

text: Fenyylialaniinista muodostuu fenyylialaniinihydroksylaasin (PAH < ) avulla tyrosiinia, joka on melaniini-ihopigmentin, välittäjäaineina toimivien adrenaliinin, noradrenaliinin ja dopamiinin sekä kilpirauhashormonien (tyroksiinin ja trijodityroniinin) esiaste.


title: Fenyylialaniini

text: Fenyylialaniini kulkeutuu aktiivisesti verenkierron ja aivojen välillä (veriaivoeste) samaa kanavaa kuin tryptofaani, mikä fenyylialaniinia suurina pitoisuuksina saataessa haittaa serotoniinin tuotantoa, koska tämä muodostuu elimistössä tryptofaanista.


title: Fenyylialaniini

text: Fenyyliketonuria on harvinainen perinnöllinen tauti, jossa elimistö ei kykene käsittelemään fenyylialaniinia PAH:ta katalysoivan entsyymin puutteen vuoksi. Veren korkea fenyylialaniinipitoisuus vahingoittaa aivojen kehitystä lapsilla, mikä johtaa kehitysvammaisuuteen. Aspartaamin hajotessa elimistössä vapautuu fenyylialaniinia, minkä takia sillä makeutetut elintarvikkeet tulee varustaa varoituksella ”sisältää fenyylialaniinin lähteen”.


title: Fenyylialaniini

text: Fenyylialaniini eristettiin ensimmäisen kerran hernekasveista vuonna 1879. Vuonna 1882 sitä valmistettiin ensimmäisen kerran synteettisesti.


title: Fenyylialaniini

text: Fenyylialaniinin geneettinen koodi ”UUU” oli ensimmäinen tunnistettu kodoni. Marshall Nirenberg huomasi, että urasiilista valmistetun RNA:n lisääminen "E. coli" -bakteeriin tuotti proteiinia, joka koostui pelkästään fenyylialaniinista.


title: Ruissalo

text: Ruissalo () on Turun kaupunkiin kuuluva saari aivan Turun edustalla. Ruissalo on myös Turun kaupunginosa, johon kuuluu lisäksi ympäröiviä saaria, kuten Iso-Pukki ja Pikku-Pukki.


title: Ruissalo

text: Itä-länsi -suunnassa Ruissalo on seitsemän kilometriä pitkä. Pohjois-etelä -suunnassa sen leveys vaihtelee vajaasta kilometristä kolmeen kilometriin. Pohjoisessa ja idässä vain pitkä ja kapea Pohjoissalmi erottaa sen mantereesta. Sen lounaispuolella avautuu Airisto, ja kaakossa sen erottaa Hirvensalon saaresta kapea Pukinsalmi, jota pitkin kulkee Turun satamasta avomerelle johtava laivaväylä.


title: Ruissalo

text: Ruissalo on sekä luonnoltaan että kulttuurihistorialtaan arvokas ja monipuolinen alue Suomessa. Sen lehdot kuuluvat kansalliseen lehtojensuojeluohjelmaan, ja lähes koko saari liitettiin Natura 2000 -verkostoon vuonna 2000. Jo ennen Natura-verkkoon liittämistä saarelle oli perustettu Ruissalon ja Marjaniemen luonnonsuojelualueet, joiden yhteispinta-ala on noin 85 hehtaaria. Luonnonsuojelualueilla on liikkuminen polkujen ulkopuolella kielletty 15.4.–31.7. välisenä aikana.


title: Ruissalo

text: Lehtojen ja muiden luonnonvaraisten alueiden lisäksi Ruissalossa on myös viljeltyä maata sekä Turun yliopiston kasvitieteellinen puutarha. Saaren rannoille rakennettiin 1800- ja 1900-luvun vaihteessa myös joukko edelleen asuinkäytössä olevia huviloita. Uudempia asuinrakennuksia siellä sen sijaan ei juuri ole.


title: Ruissalo

text: Ruissalon pohjoispuolella sijaitsee Suomen suurin selvästi näkyvissä oleva siirtolohkare Kukkarokivi.


title: Ruissalo

text: Litorinakauden (noin 8 500 – 4 000/2 000 vuotta sitten) alussa Ruissalo oli yhä kokonaan meren peitossa. Saaren luonnonhistoria alkoi 5 000 vuotta sitten, kun nykyisen Kallanpään alue nousi merestä jääkauden (alkoi Suomessa noin 116 000 ja päättyi noin 11 500 vuotta sitten) jälkeisen maankohoamisen seurauksena. Kallanpää oli tuolloin vain pieni ulkosaariston luoto. 3 500 vuotta sitten saaresta oli noussut esiin muutamia luotoja lisää, muttei vielä yhtäkään merkittävää saarta. Iso-Pukin ja Pikku-Pukin saaret olivat vielä tuolloin täysin veden alla. Ne tulivat näkyviin noin 1100 ennen ajanlaskun alkua. Nykyinen Ruissalon alue edusti tuolloin ulkosaaristovaihetta.


title: Ruissalo

text: Rautakaudella vuoden 200 eaa. tienoilla Ruissalo oli muuttumassa välisaaristoasteelle. Tällöin saaren länsi-, keski- ja itäosa rakentuivat jo muutamasta isommasta saaresta, joita pienet luodot reunustivat. Sisäsaaristovaiheeseen Ruissalo siirtyi Viikinkiajan lopussa vuoden 1000 tienoilla. Tällöin vain Saaronniemen alue oli avoimen meren lähettyvillä. Saaren läntiset ja itäiset osat olivat erillään saaren keskiosista, josta niitä erotti kapeat ja matalat salmet. Nykyisin peltoina olevat saaren matalimmat alueet olivat yhä tuolloin veden peitossa. 1400-luvulla syntyi maayhteys matalina kannaksina Ruissalon keskiosan sekä läntisen ja itäisen osan välille. Viljelykseen sopivat savitasangot olivat ylemmiltä osiltaan nousseet esiin.


title: Ruissalo

text: Vielä 1900-luvun alkuun saakka Ruissalon läntisimmän pään alue Kolkanniemi oli oma erillinen saarensa, jonka erotti muusta Ruissalosta kapea salmi. Maayhteyden syntymistä kiihdyttivät vuosisadan alussa rannikonsuuntaisten virtojen salmeen kasaama hiekka. Tulevaisuudessa maankohoamisen myötä Ruissalo kiinnittyy mantereeseen, ennusteiden mukaan ensimmäisenä maayhteys syntyy Marjaniemen ja Pahaniemen välillä noin 200 vuoden kuluttua. Tällöin Ruissalo muuttuu saaresta rannikon niemeksi. On kuitenkin mahdollista että salmet halutaan pitää auki ruoppaamalla laivojen kulkua varten.


title: Ruissalo

text: Ruissaloon pääsi aluksi vain laivalla. Ensimmäinen kiinteä yhteys saarelle saatiin vuonna 1852, ja se kulki Linnanniemeltä laivatelakan kohdalle, nykyisen Tammenterhon opastuskeskuksen liepeille. Aluksi matkan pituus oli 2100 kyynärää, mutta tarvittavan sillan pituus lyheni merkittävästi, kun Ruissalon puolelle rakennettiin meripengertä. Sillan käytöstä perittiin tiemaksua, ja siltavahdeille oli rakennettu kahdeksankulmainen rakennus nykyisen Siljan terminaalin kohdalle. Niemenkärki sai tämän johdosta nimen "Otkantti" ().


title: Ruissalo

text: Ruissalon tieyhteyksien myöhempi historia liittyy kiinteästi Turun sataman laajentumiseen. Kanavaniemi haluttiin antaa kokonaan täyttömaalla laajentuvan sataman käyttöön, joten Ruissaloon rakennettiin uusi tie ja silta vuonna 1911. Myöhemmin tätä siltaa on uusittu vuosina 1962 ja 1990. Alkuperäinen tieyhteys oli käytössä 1950-luvulle, mistä on edelleen jäänteenä nimi "Ruissalontie". Nykyinen linjaus taas ollut käytössä 1980-luvulta saakka, jolloin liikenne ohjattiin pois Länsisatamasta. Alkujaan Ruissalon erotti Turusta jopa kilometrin levyinen merialue. Tämä kaventui ajan mittaan, ja 1970-luvulta lähtien sataman ja Ruissalon välissä on ollut enää vain hyvin kapea kanava.


title: Ruissalo

text: Ruissalo kuuluu tammimetsävyöhykkeeseen, joka kattaa vain maan eteläisimmät osat. Saaren itäosassa on noin 100 hehtaarin laajuiset tammimetsät, joissa tammi on vallitsevin puulaji. Itäpuolen tammimetsissä kasvaa myös lehmuksia ja pähkinäpensaita.


title: Ruissalo

text: Yhteensä tammimetsää on 312 hehtaaria. Ruissalon tammet ovat joko alle 100-vuotiaita tai hyvin vanhoja, jopa 400-vuotiaita. 1750-luvulta 1900-luvun alkuun asti laiduntava karja söi tammenversot. Lisäksi 1700-luvun alussa Isovihan aikana venäläiset hakkauttivat lähes kaikki suorarunkoiset laivanrakennukseen soveltuvat tammet.


title: Ruissalo

text: Länsipuolella vallitseva metsätyyppi on havu- ja sekametsää.


title: Ruissalo

text: Luonnostaan esiintyvien puiden lisäksi Ruissaloon on 1930-luvulla istutettu ulkomaisia puita (lehtikuusi, sembramänty, pyökki ja valkopyökki) kuten myös kotimaisia lajeja (saarni ja metsäkuusi). Myöhemmin on istutettu siperianjalokuusta ja palsamikuusta.


title: Ruissalo

text: Osa Ruissalon niityistä kuuluu vuonna 2002 kuuluneeseen projektiin, jolla niitä pyritään säilyttämään vanhassa muodossaan.


title: Ruissalo

text: Saarella kasvaa runsaasti mm. valkovuokkoja, sinivuokkoja ja kieloja, joka on Suomen kansalliskukka.


title: Ruissalo

text: Ruissalon monipuolinen kasvillisuus elättää myös monipuolista eläimistöä. Saari on myös perhosharrastajien suosiossa ja saarelta löytyy perhosten lisäksi monia muitakin selkärangattomia lajeja. Erikoisuuksiin kuuluu Suomen suurimpiin kovakuoriaisiin kuuluva komea erakkokuoriainen.


title: Ruissalo

text:
Ruissalon nisäkäslajisto koostuu lähinnä pienistä ja keskikokoisista nisäkkäistä. Saaren nisäkkäisiin kuuluu kuitenkin suuremmista nisäkkäistä myös metsäkauris ja hirvi. Metsäkauriskanta on ilmeisesti manner-Suomen tihein ja kanta on uhka tammien uusiutumiselle. Vuonna 2017 metsäkauriita laskettiin olevan yli 200. Valkohäntäpeuroja saarella lienee muutama kymmenen.
Juhana-herttuan aikana Ruissalo toimi Turun linnan hovin metsästyspuistona, jonne tuotiin ensimmäiset saksanhirvet vuonna ￼￼1562. Ne kaikki hävisivät 1500-luvun lopulla.


title: Ruissalo

text: Suurilukuisin saaren nisäkkäistä on rusakko, jonka suuri lukumäärä on ollut kohtalokas saaren puustolle, etenkin tammelle jonka vesoja se usein syö. Saarella tavattuja petoeläimiä ovat muun muassa lumikko, näätä, minkki ja kärppä.


title: Ruissalo

text: Ruissalon lepakkokanta kartoitettiin kesällä 2002. Pohjanlepakko ja viiksi- sekä isoviiksisiipat ovat saaren runsaslukuisimpia lajeja. Pohjanlepakoita tavataan kaikissa Ruissalon osissa. Vuoden 2004 kevättalvella ja syksyllä havaittiin Ruissalossa talvehtivia tai välihorroksessa olevia ripsisiippoja. Rantalepikoita suosiva pikkulepakko havaittiin ensimmäistä kertaa Ruissalosta kesällä 2004.


title: Ruissalo

text: Ruissalossa lintuja on tavattu kaiken kaikkiaan 259 eri lajia ja pesimälinnustoon kuuluu 95 lajia. Saarella yleisiä mutta muualla Suomessa harvinaisia lajeja ovat muun muassa nokkavarpunen, kultarinta, lehtopöllö, uuttukyyhky ja harmaapäätikka. Linnuston kokonaistiheys on luonnonsuojelualueilla jopa 1000 paria neliökilometrillä, kun lounaissuomalainen metsä ylläpitää keskimäärin 250 parin tiheyttä. Iäkkäät jalopuumetsät tarjoavat sekä ravintoa että pesäpaikkoja.


title: Ruissalo

text: Huolimatta Ruissalon tiheistä lintukannoista useat saaren lintulajit ovat taantuneet. Yhteensä 17 lajia on hävinnyt 1900-luvun aikana. Niistä useat ovat kärsineet peltoympäristön muutoksista, kuten peltosirkku, peltopyy, isokuovi sekä tuulihaukka.


title: Ruissalo

text: Turun ympäristönsuojelutoimisto on luonnehtinut Ruisrockin vaikutuksia Ruissalon linnustoon erittäin negatiivisiksi, sillä musiikkitapahtuma häiritsee Ruissalon lintujen pesintää. Ruisrock vaikeuttaa erityisesti valkoposkihanhien ja pikkulepinkäisten elämää. Tapahtuma-alueen ulkopuolella ainakin uuttukyyhkyn pesintä häiriintyy.


title: Ruissalo

text: Ruissalon perhoslajisto on Suomessa ainutlaatuinen. Pelkästään Ruissalon tammissa elää yli 50 erilaista perhoslajia. Yhteensä perhoslajeja on esiintynyt saarella lähes 600. Ruissalon runsas ja monipuolinen kasvillisuus luo erilaisille perhoslajeille hyvät edellytykset lisääntyä. Pääosan Ruissalon perhoslajistosta muodostavat koko Lounais-Suomen rannikolla yleisinä esiintyvät lajit. Heinäkuun lopussa on mahdollista nähdä muun muassa ohdakkeilla tavallisempien lajien ohella myös harvinaisempia tammi- ja ruostenopsasiipiä. Vuodenajanvaihtelut vaikuttavat tiettyjen perhoslajien näkyvyyteen tiettyyn vuodenaikaan.


title: Ruissalo

text: Harvinaisempia kesän perhosia ovat Ruissalossa esimerkiksi kampasarvinen juuriperhonen, erilaiset allaskehrääjät sekä useat harvinaisemmat mittarit ja yökköset. Etenkin elokuussa öiseen aikaan liikkuvia lajeja ovat muun muassa tammiritariyökkönen sekä hämypensasyökkönen, jotka viihtyvät samankaltaisilla elinalueilla ja jotka ovat harvinaisia Ruissalon ulkopuolella.


title: Ruissalo

text: Ruissalon kalalajisto on hyvin monimuotoinen. Lajisto on mantereen puoleisilta osilta sisimmän saariston tyyppinen, kun taas Airiston puoleinen alue on verrattavissa ulkosaaristoon. Tämän vuoksi Ruissalon vesistöissä ja merialueilla on mahdollista tavata lähes kaikki Saaristomeren kalalajit.


title: Ruissalo

text: Ruissalon vesialueita on suojeltu muun saaren tapaan. Kalanhoidollisia toimenpiteitä Ruissalossa ovat olleet muun muassa alueiden rauhoitukset, kututurojen sijoittaminen ja kalanpoikasten istutus. Yksi jo vuosia rauhoitettuna olleista alueista on Krottilanlahti Ruissalon eteläpuolella.


title: Ruissalo

text: Ruissalon laajempi käyttö virkistysalueena alkoi 1800-luvun puolessa välissä, jolloin alueelle alettiin rakentaa useita huviloita sekä yleinen virkistysalue, "Yleinen käytäwä", josta myöhemmin tuli Kansanpuisto ja sinne johtava Rantapromenadi.


title: Ruissalo

text: Ruissalo on suosittu luonnonläheinen virkistysalue. Suosittuja piknik-paikkoja ovat Kansanpuisto ja Saaronniemi. Saaronniemellä sijaitsee myös leirintäalue ja 1,5 kilometriä uimarantaa. Kansanpuistossa järjestetään joka kesä Ruisrock-festivaali. Ruissalossa sijaitsevat myös Ruissalon Kylpylä, Turun yliopiston kasvitieteellinen puutarha ja Aura Golfin golfkenttä, joka on rankattu Suomen toiseksi parhaaksi kentäksi. Kesäisin juostaan Paavo Nurmi Marathonin, jonka reitti kulkee Ruissalon läpi.


title: Ruissalo

text: Kulttuuriympäristönä Ruissalo on yksi varhaisimmista 1800-luvulla kaupunkien ympäristöön syntyneistä huvila-alueista Pohjoismaissa. Hangon ohella Ruissalo on Suomen edustavin 1800-luvulta periytyvä suurhuvila-alue. Museovirasto onkin määritellyt Ruissalon huvila-alueen yhdeksi Suomen valtakunnallisesti merkittävistä rakennetuista kulttuuriympäristöistä.


title: Ruissalo

text: Saari oli Turun linnan omistuksessa laidunmaana, kruunun metsästysmaana ja viljelysmaana 1200-luvulta lähtien aina 1600-luvulle asti.


title: Ruissalo

text: ""Vastapäätä Turun linnaa on Ruissalon saari, joka on saanut nimensä viljavuudestaan. Se näet tuottaa runsaasti viljaa, ja siellä on kaikenlaisia yrttejä, ruohoja ja puita, joita ei tavata muualla Suomessa." (Daniel Juselius: "Vanha ja uusi Turku", 1700)"


title: Ruissalo

text: Vielä 1700-luvulla se oli laidunmaana ja valtion omistuksessa, mutta Turun kaupungille myönnettiin siihen ikuinen hallintaoikeus senaatin päätöksellä vuonna 1845. Vuosina 1998–2005 Turun kaupunki ja valtio neuvottelivat saaren omistuksesta. Valtio haki lainhuutoa ja Turun kaupunki vaati vakaan hallintaoikeuden kirjaamista.


title: Ruissalo

text: 24. toukokuuta 2005 talouspoliittinen ministerivaliokunta päätti kannattaa Turun esittämää ratkaisua, jossa Turku saa Ruissalon omistukseensa ja antaa valtiolle kaksi valtion käytössä ollutta aluetta. Ehtona oli lisäksi se, että Natura-ohjelmaan merkityistä suojelualueista perustetaan luonnonsuojelualueet. Valtion ja kaupungin kiistely saaren omistuksesta päättyi 13. toukokuuta 2006, kun saaren siirtyminen kaupungin omistukseen vahvistettiin Ruissalo-sopimuksella.


title: Luettelo Suomen simpukkalajeista

text: Tämä luettelo sisältää Suomen ja sisä- ja rannikkovesissä elävät simpukkalajit. Luettelo on sisennetty järjestyksessä: lahko, heimo, suku, laji.


title: Asessori

text: Asessori ( < ) on hovioikeudessa osaston vanhin esittelijä, joka yhdessä hovioikeuden laamannin kanssa on vastuussa osaston hallinnosta.


title: Asessori

text: Vakuutusoikeudessa asessori toimii esittelijänä kansliapäällikön ja vakuutusoikeussihteerin ohella.


title: Asessori

text: Asessori on myös Suomessa puolustusvoimien pääesikunnan oikeudellisen osaston päällikkö. Osastopäällikköasemansa vuoksi tehtävä luetaan myös kenraalikuntaan kuuluvaksi puolustusvoimain komentajan lainopillisena avustajana.


title: Asessori

text: Suomen evankelis-luterilaisen kirkon hiippakuntien tuomiokapitulin jäseninä ja virkamiesesittelijöinä on kaksi pappisasessoria ja lakimiesasessori.


title: Asessori

text: Ortodoksisella kirkolla oli aiemmin lainoppinut asessori, mutta hallinnon uudistuksessa nimike poistettiin. Nykyisin nimike kuuluu lainoppinut kirkkoneuvos.


title: Asessori

text: Asessori ja eläinlääkintöasessori ovat myös arvonimiä Suomessa.


title: Studium generale

text: Studium generale on vanha nimitys sellaiselle keskiaikaiselle yliopistolle, jonka Pyhä saksalais-roomalainen keisarikunta oli rekisteröinyt koulutuksen kansainväliseksi huippuyksiköksi. "Studium" viittasi opiskelun korkeaan tasoon ja "generale" yliopiston kykyyn houkutella opiskelijoita kaukaa maansa ulkopuolelta.


title: Studium generale

text: Suurin osa varhaisista tittelin saaneista yliopistoista sijaitsi Italiassa, Ranskassa, Englannissa ja Espanjassa. Niitä pidettiin Euroopan arvostetuimpina opiskelupaikkoina. 1200-luvulta saakka studium generaleen kuuluvien koulujen oppineita rohkaistiin luennoimaan muissa siihen kuuluvissa kouluissa ja jakamaan kirjoituksia näiden kanssa. Tämä oli helppoa, sillä latina oli oppineiden yhteinen kieli kautta koko Euroopan, ja kristinusko puolestaan muodosti yhteisen kulttuuritaustan. Tästä kehittyi ennen pitkää nykyinen akateeminen kulttuuri, jossa arvostetaan erityisesti tutkimustyön julkaisua kansainvälisesti. Kansainvälinen tiedeyhteisö pystyi valvomaan yliopistojen ja niissä harjoitetun tutkimuksen laatua.


title: Studium generale

text: Vatikaani jatkaa edelleen studium generale -tittelin myöntämistä, vaikkakin nimityksen tunnettuus ja merkitys on laskenut vuosisatojen aikana.


title: Vuoden 1972 kesäolympialaisten mitalitaulukko

text: Vuoden 1972 kesäolympialaisissa oli mukana urheilijoita 121 eri maasta, ja he kilpailivat 196 eri tapahtumassa. Mitalitaulukon ensimmäinen oli Neuvostoliitto.


title: Yap

text: Yap on atolli Tyynellä valtamerellä. Yapin pääkaupunki on Colonia. Sen lisäksi Yapissa on kymmenen muuta kuntaa. Atollin asukasluku oli vuonna 2003 yhteensä 6 300 ja pinta-ala 102 km². Siellä puhutaan yapin kieltä.


title: Yap

text: Yap on Mikronesian liittovaltion läntisimmän osavaltion, 134 saaresta ja atollista koostuvan Yapin osavaltion, pääatolli. Siellä asuu noin 60 prosenttia koko osavaltion väestöstä.


title: Trabant

text: Trabant oli itäsaksalainen automerkki, jota valmisti VEB IFA-Kombinat PKW Karl-Marx-Stadtin alainen VEB Sachsenring Automobilwerke Zwickau -niminen tehdas. Trabant oli sosialistisen Itä-Euroopan ehkäpä yleisin ja keskimääräistä SEV-autoa luotettavampi ajoneuvo. Toisaalta se oli hidas huippunopeuden yltäessä hädin tuskin 100 km/h -nopeuteen. Trabant tunnetaan yleisesti lempinimellä Trabi. Trabantilla oli pitkät toimitusajat ja itäeurooppalaiset saivat autonsa vasta monivuotisen odotuksen jälkeen. Suomessa Trabanteja myytiin erityisen paljon 1960-luvun alkupuolella, jolloin ne olivat muiden itäeurooppalaisten autojen tavoin ”länsiautoja” helpommin saatavissa. Niiden ongelmana olivat sähkölaitteet. Trabantissa oli kaksitahtimoottori Wartburgin tapaan.


title: Trabant

text: Länsivientiin (pääosin 1960-luvulla) autot saatiin nopeammin. Trabantin tehdas suljettiin vuonna 1991 taloudellisista syistä. DDR:n kauden loppuvaiheissa Trabantiin suunniteltiin asennettavaksi Volkswagenin moottoria.


title: Trabant

text: Vuonna 2009 Trabant teki paluuta automarkkinoille. Uusi Trabant on sähköauto, jolla on suunnitelmien mukaan noin 250 kilometrin ajokantama. Auton katolla on aurinkopaneelit akkujen lataamista varten.


title: Trabant

text: Trabant oli varustettu erillisellä runkorakenteella, ja sen kori oli valmistettu eräänlaisesta muovista, Duroplastista, joka oli vahvistettu villalla tai puuvillalla. Duroplast ei ollut vahvaa ja muun muassa sen pakkaskestävyys oli huono. Duroplast oli kuitenkin halpaa, mikä oli Sachsenringille auton kolariturvallisuutta tärkeämpää. Trabantissa oli 600-mallisarjasta alkaen pieni kaksisylinterinen ja -tahtinen moottori, joka tuotti 17–19 kW 600 kuutiosenttimetrin (0,6 l) tilavuudesta. Trabant tuotti valtavasti pakokaasuja, jopa suhteutettuna muihin sen aikaisiin autoihin. Viimeiseksi valmistusvuodeksi 2-tahtisen moottorin korvasi Volkswagenin suunnittelema modernimpi 31 kW tuottava 1 100 kuutiosenttimetrin (1,1 l) nelitahtimoottori.


title: Trabant

text: Trabant sai 1990-luvun lopussa kuuluisuutta läpäisemällä ”hirvitestin” hyvin tuloksin. Samassa testissä Mercedes-Benzin A-sarjan kokelas kaatui, mikä oli Mercedes-Benzille erittäin noloa ja johti muutoksiin mallisarjassa. Nykyisin nostalgia-ilmiö on tehnyt Trabantista Saksassa kulttiesineen.


title: Trabant

text: Suomessa Trabant oli myyntiaikanaan 1960-luvulla hinnaltaan markkinoiden edullisin automerkki. Saatavilla olivat henkilöauto-, farmari- ja pakettiautomallit. Merkin maahantuojana toimivat Oy Rego Ab ja Oy Auto-Ala Ab. Oy Auto-Ala Ab pyöritti vuosina 1959–1965 Trabant-rallitallia, joka otti osaa suomalaisiin ralleihin vuosittain 2–4 auton voimin. Tallin vetäjänä ja yhtenä kuljettajana toimi Wolfgang Knorn. Syksyllä 1965 maahantuoja ilmoitti vetäytyvänsä kilpailutoiminnasta toistaiseksi.


title: Trabant

text: Vuonna 1965 Trabant maksoi Suomessa 4 300 markkaa ja sen lähimmät kilpailijat olivat neuvostoliittolainen ZAZ (Jalta, 4 300 markkaa) ja italialainen Fiat 500 (4 500 markkaa); samaan aikaan esimerkiksi Volkswagen Kuplan perusmalli maksoi 6 000 markkaa. Henkilöautojen tuontisäännöstelyn purkamisen jälkeen Trabantin myynti laski ja hiipui 1960-luvun loppuun mennessä vähitellen kokonaan. Suomessa oli rekisterissä runsaat 2 800 Trabantia vuoden 1969 lopussa. Puolalaisen Świecien ystävyyskaupungin Kuusankosken poliisille lahjoittama Trabant on nähtävissä Vehoniemen automuseossa.


title: Kielo

text: Kielo ("Convallaria majalis") on "Convallaria"-sukuun kuuluva monivuotinen, ruohovartinen kasvi. Se on myös sukunsa ainoa laji, vaikka jotkut tutkijat katsovatkin sen eri maantieteelliset muodot omiksi lajeikseen. Kielo kukkii touko–kesäkuussa valkoisin, hyväntuoksuisin kukin. Sen lehdet ovat ehytlaitaiset ja kielen muotoiset, joiden perusteella se on saanut suomenkielisen nimensä. Lajin tieteellinen nimi puolestaan viittaa Raamatun Laulujen lauluun.


title: Kielo

text: Kielo on kaikilta osiltaan myrkyllinen kasvi ja siitä on löydetty ainakin 38 sydämen toimintaan vaikuttavaa ainetta. Tästä syystä sitä on käytetty myös muun muassa sydänlääkkeenä jo vuosisatojen ajan. Tämän lisäksi kieloa on käytetty muun muassa joulukukkana ja puutarhakasvina. Kielosta on jalostettu myös koristekasveja. Kieloja kasvaa monentyyppisissä metsissä napapiirin eteläpuolelta Etelä-Eurooppaan ulottuvalla alueella. Edellä mainitut kielon muut muodot kasvavat Amerikassa ja Aasiassa samoilla leveysasteilla. Kielo valittiin kansanäänestyksellä Suomen kansalliskukaksi vuonna 1967. Muualla maailmassa kielon voi nähdä esimerkiksi useiden paikkakuntien vaakunoissa.


title: Kielo

text: Kielo kasvattaa 15–25 senttimetriä korkean varren, joka on tyveltään sinipunainen tai vihreä. Kielolla on kaksi suurta, ehytlaitaista ja pitkäruotista lehteä, joiden lapa on 10–20 cm pitkä ja muodoltaan soikea. Joissakin tapauksessa yksittäisessä versossa voi olla yksi tai kolmekin lehteä. Kielo kukkii touko-kesäkuussa, jolloin lehtien muodostamasta tupesta kasvaneeseen kukkavarteen puhkeaa 6–12 hyväntuoksuista kukkaa. Valkoiset, yhdyslehtiset ja pullean kellomaiset kukat sijaitsevat nuokkuvassa, terttumaisessa kukinnossa. Kukinnan lopuksi kielo kasvattaa pieniä kellanpunaisia marjoja, jotka nekin, kuten koko muu kasvi, ovat myrkyllisiä. Marjojen sisällä on sinisiä siemeniä. Kielo kasvattaa vaakasuoran juurakon, joka haaroittuu voimakkaasti. Juuret ovat muodoltaan hoikkia ja niiden pinta on suomuinen.


title: Kielo

text: Lähteestä riippuen kielosta erotetaan myös joitakin ulkonäöltään poikkeavia maantieteellisiä muotoja. Esimerkiksi kielon pohjoisamerikkalainen muoto "C. majalis" L. var "montana" eroaa ulkonäöltään jonkin verran nimimuodosta. Sen lehdet ovat pidemmät ja leveämmät kuin nimimuodolla, lisäksi eroja on muun muassa kukkavarren pituudessa ja versojen tiheydessä.


title: Kielo

text: Kielon kanssa ulkonäöltään samankaltaisia lajeja ei tavata Fennoskandiassa. Suomessa kasvaa kolme samaan entiseen kielokasvien heimoon "Convallariaceae" kuulunutta lajia: kalliokielo, lehtokielo sekä oravanmarja. Ne kuitenkin erottaa kielosta helposti lehtien ja kukkien perusteella. Italiassa on kirjattu muutamia myrkytystapauksia, kun ihmiset ovat keränneet luonnosta kieloja karhunlaukkana ja käyttäneet niitä ruoan valmistuksessa, vaikka lajien ulkonäkö ja tuoksu ovat selvästi erilaiset.


title: Kielo

text: Kielon ja sen lähilajien taksonomiassa on tapahtunut 2000-luvulla useita muutoksia ja esimerkiksi maantieteellisten muotojen luokittelu on vielä toistaiseksi epävarma. Edellä mainittu muoto "C. majalis" L. var "montana" katsotaan usein myös omaksi "C. majuscula" -lajikseen. Toisten tutkijoiden mukaan kyseessä puolestaan on kielon alalaji, jolle on annettu tieteellinen nimi "C. majalis" L. subsp. "majuscula".


title: Kielo

text: Pohjoisamerikkalaisen kielon lisäksi aasialaisen kielon "C. majalis" L. var. "keiskei" taksonominen asema on epäselvä, sillä tämänkin muodon katsotaan toisinaan muodostavan oman lajinsa "C. keiskei" tai "C. japonica". Lisäksi kielon kaukasialaiset populaatiot on joskus luettu omaksi lajikseen "C. transcaucasica". Aiemmin myös kiehkurakielo ("Polygonatum verticillatum") on luettu kuuluvaksi kielon kanssa samaan sukuun.


title: Kielo

text: Myös ylemmän tason luokittelussa on tapahtunut muutoksia. Kielo ja sen lähisukuiset lajit luokiteltiin pitkään omaan kielokasvien heimoonsa ("Convallariaceae"), mutta uusimman, vuonna 2009 julkaistun APG III -luokittelun mukaan ne kuuluvat nykyään parsakasvien heimoon ("Asparagaceae") ja sen "Nolinoideae"-alaheimoon. Kyseinen alaheimo puolestaan tunnettiin aikaisemmassa, vuonna 2003 julkaistussa APG II -luokittelussa ruskuskasvien heimona ("Ruscaceae").


title: Kielo

text: Kielo lisääntyy suvullisesti siementen avulla. Kukkien pölytys voi tapahtua joko itse- tai ristipölytyksenä, mutta siemeniä sisältäviä marjoja syntyy yleensä vain ristipölytyksessä. Kukissa ei ole mettä, vaan kielo houkuttelee pölyttäjiä pelkästään tuoksullaan. Kielon suvullisen leviämisen mahdollistavat pienet nisäkkäät, erityisesti erilaiset jyrsijät, jotka levittävät kielon marjoja uusille alueille. Mahdollisesti myös jotkut linnut syövät marjoja ja ulostavat niiden siemenet uusille kasvupaikoille.


title: Kielo

text: Itäneistä siemenistä muodostuu uusia versoja yleensä 2–3 vuoden kuluessa. Uudella kielokasvustolla menee noin kahdeksan vuotta itämisestä ensimmäiseen kukintaan. Kielokasvuston halkaisija suurenee keskimäärin noin 15 senttiä vuodessa, mikä mahdollistaa kloonin iän suurinpiirteisen arvioinnin. Vanhimmat kielokasvustot voivat olla iältään 200–300 vuotta vanhoja. Yleensä kasvuston versoista vain noin 2–3 prosenttia on kukallisia. Kielon juurakko muodostaa laajan maanalaisen verkoston, jonka avulla kielo lisääntyy suvuttomasti. Tämä lisääntymismuoto on huomattavasti suvullista lisääntymistä yleisempi. Kielo myös talvehtii juurakkonsa avulla, sillä kasvuston maanpäälliset osat kuolevat syksyllä.


title: Kielo

text: Kielo kasvaa useimmiten laajoina kasvustoina. Sen japanilaisella alalajilla tehdyssä tutkimuksessa suurimmat havaitut kloonikasvustot olivat halkaisijaltaan yli 40 metriä; toisaalta samassa tutkimuksessa yhdeltä kasvupaikalta laskettiin jopa 56 eri yksilöä vastaavaa genotyyppiä. Aikaisemmissa geneettisissä tutkimuksissa on havaittu, että normaali diploidi kromosomiluku on 38, joten lajin solujen tumassa on 19 erilaista kromosomia. Niiden lukumäärä on sama ainakin japanilaisissa ja korealaisissa sekä eurooppalaisissa että yhdysvaltalaisissa kannoissa. Kielon kromosomistossa tapahtuu toisinaan myös polyploidisaatiota, joka voi johtaa uusien muotojen syntyyn.


title: Kielo

text: Kielon nimimuoto "C. majalis" L. var. "majalis" kasvaa luontaisesti Fennoskandiassa noin napapiirin korkeudelle asti. Koillisessa levinneisyys ulottuu Pohjanlahden pohjoispuolelta Keski-Venäjälle Moskovan itäpuolelle. Sieltä lajin luontaisen levinneisyyden kaakkoisraja ulottuu Adrianmeren rannoille, ja etelässä se jatkuu Pohjois-Italiaan ja Ranskaan, aivan maan eteläisintä rannikkoa lukuun ottamatta. Espanjassa ja Portugalissa kieloja kasvaa vain aivan maiden pohjoisimmissa osissa, Pyreneiden tuntumassa. Keski-Euroopan ohella kielo on levittäytynyt Englantiin ja Walesiin sekä Irlannin eteläisimmälle rannikolle. Lisäksi nimimuotoa tavataan pienehköllä erillisalueella Mustanmeren ja Kaspianmeren välisellä kannaksella. Suomessa kielo on harvinainen Kainuussa ja Etelä-Lapissa ja puuttuu kokonaan pohjoisemmasta Lapista. Maan eteläisemmissä osissa se on yleinen.


title: Kielo

text: Lajin muoto "C. majalis" L. var. "montana" on levinneisyysalueeltaan pohjoisamerikkalainen. Sitä tavataan seitsemässä Yhdysvaltain itäisessä osavaltiossa, Georgiassa, Kentuckyssä, Pohjois-Carolinassa, Pennsylvaniassa, Tennesseessä, Virginiassa ja Länsi-Virginiassa. Muotoa "C. majalis" L. var. "keiskei" puolestaan tavataan itäisessä Aasiassa. Muodon levinneisyysalue kattaa Venäjän itäisimpien osien lisäksi alueita Mongoliasta, Kiinasta, Japanista ja Korean niemimaalta sekä Myanmarista. Kielon nimimuoto "majalis" on levinnyt lisäksi muun muassa Yhdysvaltojen, Kanadan ja Japanin alueelle. Nämä kasvustot ovat kuitenkin saaneet alkunsa ihmisen istuttamista yksilöistä, joten tämä muoto luokitellaan molemmissa maissa haitalliseksi vieraslajiksi.


title: Kielo

text: Kielo kasvaa kuivissa ja tuoreissa kangasmetsissä, metsänreunoilla, kivikkoisilla rinteillä, lehdoissa, lehtoniityillä sekä lettokorvissa. Aasialaisen "C. majalis" L. var. "keiskei" -muodon tyypillisiä kasvupaikkoja ovat ylänköalueiden ja vuoristojen alarinteiden avoimet ruohostomaat, mutta sitä tavataan myös kosteilla niityillä ja puolivarjoisissa, hammastammien ja mongoliantammien muodostamissa metsissä. Kielon kasvustot ovat runsaampia ravinteikkaimmilla mailla. Vain pieni osa kielon versoista kukkii vuosittain, ja kuivilla paikoilla kukat voivat jäädä puuttumaan kokonaan.


title: Kielo

text: Suomessa kielo ei ole suojeltu tai uhanalainen laji. Lisäksi muun muassa Iso-Britanniassa ja Sveitsissä laji on luokiteltu elinvoimaiseksi. Tästä huolimatta laji on kokonaan tai osittain rauhoitettu useissa Sveitsin kantoneissa. Myös Puolassa laji on osittain rauhoitettu, eikä lajin luonnonvaraisia yksilöitä saa kerätä ilman lupaa. Kokonaan rauhoitettu kielo on ainakin Bulgariassa, Kreikassa ja Slovakiassa. Sveitsin ohella lajilla on voimassa oleva uhanalaisuusluokitus osissa Espanjaa, missä se on luokiteltu vaarantuneeksi sekä Slovakiassa, jossa laji on silmälläpidettävä.


title: Kielo

text: Myrkyllisyyden vuoksi kielolla ei juuri ole luontaisia vihollisia, sillä lajin versot kelpaavat ravinnoksi ainoastaan kielokukolle ("Lilioceris merdigera"). Lisäksi ainakin yhdeksän sienilajia loisii kielolla. Näitä ovat esimerkiksi kotelosieniin kuuluva "Gloeosporium convallariae", joka aiheuttaa lehtiin ruskeita pilkkuja, ruostesieniin kuuluva "Puccinia sessilis", sekä harmaahomeen sukuinen "Botrytis paeoniae" Lajia uhkaavina tekijöinä on luonnollisten uhkatekijöiden sijaan mainittu keräämisen ohella metsien hakkuut, lehtimetsien umpeenkasvu, kieloa kasvavien alueiden ylilaidunnus sekä esimerkiksi villisikojen maata tonkiessaan aiheuttamat juurakkovauriot. Koska kielo leviää usein klonaalisesti, voi lajin kasvustojen perinnöllinen monimuotoisuus olla alhainen. Tämä voi johtaa eristyneiden kasvustojen huonompaan kykyyn selviytyä elinympäristön muutoksista.


title: Kielo

text: Kielosta on löydetty ainakin 38 sydämen toimintaan vaikuttavaa glykosidia. Näistä yleisimpiä ja potenteimpia sydänglykosideja ovat kielossa esimerkiksi konvallatoksiini, konvallariini, konvallamariini, konvallatoksoli, konvallosidi, desglukokeirotoksiini ja lokundjosidi. Näiden glykosidien vaikutus on samankaltainen kuin sormustinkukan glykosideilla. Glykosidiyhdisteet sijaitsevat pääosin kielon solujen vakuoleissa. Kasvissa on myös kelidonihappoa, erilaisia alkaloideja ja saponiineja.


title: Kielo

text:
Kuivatuissa kielon lehdissä glykosidien osuus on 0,2–0,6 prosenttia painosta. Yhdisteitä on selvästi enemmän vanhoissa kuin nuorissa versoissa. Määrä on silti pieni ja henkeä uhkaavat myrkytykset ovat harvinaisia. Kielon maljakkovesi on myrkytöntä . Kielon aiheuttamaa myrkytystä voidaan hoitaa lääkehiilellä tai vakavammissa tapauksissa vastamyrkyillä.
Kielomyrkytyksen oireita ovat suun ja mahalaukun limakalvojen ärtyminen sekä pahoinvoinnin tunne, oksentelu ja ripuli. Myrkytys voi myös kiihdyttää virtsaneritystä, aiheuttaa huimausta ja ahdistavaa tunnetta rinnassa. Jos saatu myrkkyannos on ollut suuri, oireet johtavat heikentyneeseen sydämen toimintaan ja rytmihäiriöihin sekä ääritapauksessa tajuttomuuteen ja lopulta kuolemaan.


title: Kielo

text: Kielon makeatuoksuisia kukkia käytetään kukkakimpuissa ja -asetelmissa. Kieloja käytettiin joulukukiksi jo 1880-luvulla, joten ne kuuluivat hyasinttien ja syreenien tapaan ensimmäisiin joulukukkiin. Sitä varten kukat hyödettiin eli saatiin lämpöä ja valoa säätelemällä kukkimaan luonnollisen kukinta-ajan ulkopuolella, keskitalvella. Suomessa kieloa on ollut tapana istuttaa myös pihoille, joihin taimet on saatu joko luonnosta tai muutamalta kieloa kasvattavalta taimitarhalta. Pihan perennapenkeissä kieloa voidaan käyttää reunuskasvina, mutta se soveltuu myös maanpeitekasviksi. Kielot suositellaan istutettaviksi tavalliseen puutarhamultaan, puolivarjoiseen paikkaan. Kielosta on koristekäyttöön jalostettu useita erilaisia muotoja ja lajikkeita. Näitä ovat esimerkiksi vaaleanpunakukkainen muoto "C. majalis" var. "rosea", lehdiltään valkoraidallinen lajike ’Albostriata’ ja keltaraidallinen ’Aureovariegata’.


title: Kielo

text: Hajuvesiteollisuus käyttää oikeita kieloja, mutta tuoksua on osattu tuottaa myös synteettisesti jo 1900-luvun alusta. Kielo on osana kymmenissä klassisissa parfyymeissä, ja sen sanotaan olleen Christian Diorin suosikkikukka. Venäjällä naiset ovat myös hieroneet kielon juurien nestettä poskiinsa saadakseen ne rusottamaan.


title: Kielo

text: Kieloa on käytetty sen myrkyllisyydestä huolimatta lääkkeenä vuosisatojen ajan. Sen kukista on muun muassa tehty aivastuspulveria, ja sitä on käytetty epilepsialääkkeenä. Kasvia on kuitenkin käytetty erityisesti sydämen toimintahäiriöiden lääkkeenä. Kielon myrkykyllisiä ainesosia on käytetty myös muiden sydänglykosidien tapaan sydämen vajaatoiminnan lääkkeenä. Niillä on sama "positiivinen inotrooppinen" vaikutus ja "negatiivinen kronotrooppinen" vaikutus kuin esimerkiksi digitaliksella. Positiivinen inotrooppinen vaikutus tarkoittaa sydämen supistuskyvyn tehostumista ja negatiivinen kronotrooppinen vaikutus puolestaan sydämen lyöntitiheyden laskua. Näiden yhteisvaikutuksena sydämen hapenkulutus vähenee, minkä seurauksena sydämen hyötyosuus paranee. Tämä vaikutus saadaan näkyviin vain sairaassa, laajentuneessa sydämessä. Terveelle sydämelle ei näillä aineilla ole teoriassakaan hyötyä. Vaikutusmekanismi perustuu osittain kalsiumionien soluunottoon. Brittiläisessä kansanlääketieteessä kielon on kerrottu myös auttavan eri tavoin valmistettuna muun muassa muistin vahvistamisessa, puhekyvyn parantamisessa ja maalaisjärjen kehittymisessä. Erityisesti kielon on kerrottu tehoavan Bellin halvauksen ja sisäisten verenvuotojen hoidossa. Suomessa katovuosina on kielon juurakoita käytetty lisäksi leivän ainesosana.


title: Kielo

text: Kielon lajinimi "majalis" tulee latinan toukokuuta tarkoittavasta sanasta "Maius" ja suvun nimi "Convallaria" latinan sanasta "convallis" ’laakso’. Suvun ja lajin nimen taustalla on Raamatun Vanhan testamentin Laulujen laulu, jossa tyttö vertaa itseään laaksojen liljaan, vaikka Raamatun kasvi onkin todennäköisesti ollut madonnanlilja ("Lilium candidum") eikä kielo. Tämän kertomuksen pohjalta saksalaiset kasvitieteilijät alkoivat kuitenkin jo 1500-luvulla kutsua kieloa ”laaksojen liljaksi”, "Lilium convallium", josta nimen käyttö levisi myös muualle Eurooppaan. Carl von Linné muokkasi nimityksestä kielon nykyisen tieteellisen nimen. Myös kielon ruotsinkielinen nimi "liljekonvalj" on väännös edellä mainitusta latinankielisestä nimestä.


title: Kielo

text: Suomenkielisen nimensä kielo on saanut lehtiensä muodon mukaan: perinteisiä nimiä olivat lehmänkieli, häränkieli ja koirankieli, joiden pohjalta Elias Lönnrot vakiinnutti kasvin nimeksi kielon. Myöhemmin Kielo on vakiintunut Suomessa myös naisen etunimeksi. Kielo on lisäksi ollut yksi suosituimmista lehmän nimistä.


title: Kielo

text:
Perinteen mukaan 1. toukokuuta Ranskan kaduilla myydään kieloja. Kielo on ollut kevään symboli jo muinaisilla kelteillä. Vuonna 1561 kuningas Kaarle IX sai pienen kielokimpun tuomaan onnea, ja siitä lähtien hän lahjoitti hovin naisille kielokimppuja toukokuun ensimmäisenä. Varsinkin kieloa, jossa on 13 kukkakelloa samassa varressa, pidetään erityisesti onnea tuottavana esineenä. Ranskassa kieloja saa myydä vappukukiksi ilman myyntilupia tai tulo- tai arvonlisäveroa.
Kielo on valittu Suomen kansalliskukaksi vuonna 1967, Suomen itsenäisyyden 50. juhlavuonna. Yleisradio järjesti kansalliskukasta kansanäänestyksen, jonka tuloksen pohjalta juhlavuoden kansalliskukkatoimikunta teki lopullisen valinnan. Kukkiva kielo oli kuvattuna myös Antti Neuvosen suunnittelemassa suomalaisessa kymmenen pennin kolikossa, joka oli käytössä vuosina 1990–2001. Suomen ohella kielo oli myös entisen Jugoslavian kansalliskukka. Lisäksi kielo on kuvattuna useissa vaakunoissa, kuten norjalaisen Lunnerin ja ruotsalaisen Mellerudin kunnanvaakunoissa.


title: Kielo

text: Laulujen laulun lisäksi kielo on liitetty muun muassa myös Englannin Sussexista lähtöisin olevaan uskonnolliseen legendaan. 500-luvulta peräisin olevassa tarussa paholainen ilmestyy ranskalaiselle erakolle lohikäärmeen hahmossa, mutta tämä pysyy keskittyneenä rukoukseensa. Seuranneessa kolme päivää kestäneessä kamppailussa maahan pudonneista erakon veripisaroista kasvaa maahan kieloja, kun taas lohikäärmeen veri muuttuu myrkylliseksi ruohoksi. Tarinan mukaan erakko olisi ollut ranskalainen vuonna 559 kuollut Pyhä Leonhard, vaikka hän ei todennäköisesti koskaan edes vieraillut Sussexissa.


title: Use Your Illusion II

text: Use Your Illusion II on yhdysvaltalaisen rockmusiikkia esittävän Guns N’ Rosesin neljäs studioalbumi. Albumin tuotti Mike Clink, ja se julkaistiin 17. syyskuuta 1991 samanaikaisesti yhtyeen albumin "Use Your Illusion I" kanssa. Albumi jäi Guns’ N Rosesin viimeiseksi levytykseksi yhtyeen rytmikitaristin ja perustajajäsenen Izzy Stradlinin kanssa, sillä Stradlin erosi yhtyeestä kesken albumien julkaisua seuranneen Use Your Illusion Tour -maailmankiertueen ja hänen tilalleen palkattiin Gilby Clarke. "Use Your Illusion II" on myös viimeinen Guns N’ Rosesin studioalbumi, jolla rumpali Steven Adler on mukana.


title: Use Your Illusion II

text: Albumi nousi yhtyeen kotimaassa Yhdysvalloissa Billboard 200 -albumilistan ensimmäiselle sijalle vuonna 1991. Albumi nousi kärkipaikalle myös muun muassa Britannian ja Suomen albumilistoilla. Albumi ylitti Suomessa sekä kulta- että platinalevyrajan ja sitä on myyty Suomessa yli 76 600 kappaletta, mikä tekee siitä 41. eniten myydyn ulkomaalaisen äänitteen Suomessa. Maailmanlaajuisesti albumia on myyty yli 18 miljoonaa kappaletta, ja Yhdysvalloissa se on ylittänyt seitsenkertaisen platinalevymyynnin (7 miljoona myytyä levyä).


title: Use Your Illusion II

text: "Use Your Illusion II:lta" julkaistiin viisi singleä: ”You Could Be Mine” (Billboard Hot 100 -listan 29.), ”Knockin' on Heaven's Door”, ”Yesterdays” (Billboardin listan 72.), ”Civil War” ja ”Estranged”.


title: Use Your Illusion II

text: Vuonna 2008 Radio Rockin ”100 kaikkien aikojen parasta rock-albumia” -äänestyksessä albumi äänestettiin sijalle 14. Yhtyeen debyyttialbumi "Appetite for Destruction" sijoittui äänestyksessä toiseksi ja "Use Your Illusion I" sijalle 17.


title: Use Your Illusion II

text: "Use Your Illusion II" äänitettiin Hollywoodissa A&M Studios-, Record Plant-, Studio 56- ja Image Recording -äänitysstudioilla sekä Los Angelesin Conway- ja Toronton Metalworks-studioilla tuottaja Mike Clinkin johdolla. Albumin yli vuoden mittaiset äänitykset käynnistyivät vuoden 1990 tammikuussa, ja yhtye työsti äänittämisen aikana lähes 40 eri kappaletta. Albumin äänitysten siirryttyä Record Plant -studiolle laulaja W. Axl Rose majoittui asumaan studion tiloihin, jotta voisi työstää omia lauluosuuksiaan albumille ympärivuorokautisesti.


title: Use Your Illusion II

text: Albumin äänittäminen aloitettiin rumpali Steven Adlerin ollessa edelleen yhtyeen jäsen. Avausraita ”Civil War” oli ensimmäinen kappale, jonka yhtye sai nauhoitettua valmiiksi. Koska Adlerilla oli päihdeongelmansa vuoksi suuria vaikeuksia soittaa osuutensa jo pelkästään ”Civil Warissa”, hänet erotettiin yhtyeestä vuoden 1990 keväällä. Hänet korvasi Matt Sorum, joka soitti albumin loput rumpuosuudet. Adler on myöhemmin sanonut, että jos yhtyeen debyyttialbumilla "Appetite for Destruction" vaikuttanut kokoonpano tekisi paluun yhteen, hän haluaisi nauhoittaa omat rumpuosuutensa "Use Your Illusion" -albumeita varten.


title: Use Your Illusion II

text: Soolokitaristi Slashin mukaan albumien äänittäminen polki pitkään paikallaan kokoonpanomuutosten vuoksi, mutta Matt Sorumin ja kosketinsoittaja Dizzy Reedin liityttyä yhtyeeseen albumien työstäminen nopeutui huomattavasti.


title: Use Your Illusion II

text: "Use Your Illusion" -albumien julkaisun jälkeen Guns N' Roses levytti cover-kappaleista koostetun albumin "The Spaghetti Incident?", joka julkaistiin vuonna 1993. Omaa materiaaliaan yhtye julkaisi vasta 14 vuotta myöhemmin, kun jo vuodesta 1994 työstetty viides studioalbumi "Chinese Democracy" julkaistiin vuonna 2008. "Use Your Illusion" -albumit nauhoittaneesta kokoonpanosta "Chinese Democracylla" vaikuttivat kuitenkin enää vain W. Axl Rose ja Dizzy Reed."Use Your Illusion II" julkaistiin 17. syyskuuta 1991 samanaikaisesti "Use Your Illusion I:n" kanssa. Albumi julkaistiin kolmella eri formaatilla: vinyyli- ja CD-levynä sekä C-kasettina, ja sen julkaisi Geffen Records. Suomessa "Use Your Illusion II" sijoittui albumilistan kärkeen, kuten myös Yhdysvalloissa, Britanniassa, Australiassa, Uudessa-Seelannissa, Itävallassa ja Norjassa. Albumilistan toiseksi se ylsi Alankomaissa, Sveitsissä ja Saksassa, Ruotsissa albumi nousi korkeimmillaan neljänneksi.


title: Use Your Illusion II

text: Albumin ensimmäinen single ”You Could Be Mine” julkaistiin 30. kesäkuuta 1991, ja se nousi Yhdysvalloissa Billboard Hot 100 -listan 29. sijalle. Hot Mainstream Rock Tracks -listalla sen sijoitus oli 3. Britannian singlelistalla kappale ylsi niin ikään kolmanneksi ja Suomessa listaykköseksi. Kappale julkaistiin myös vuoden 1991 kesäkuun alussa elokuvassa "Terminator 2 – Tuomion päivä" ja siitä kuvattiin myös musiikkivideo, jossa esiintyi myös elokuvan päätähti Arnold Schwarzenegger. Video sai runsaasti esitysaikaa Music Televisionilla, ja vuoden 1991 päätteeksi se äänestettiin julkaisuvuotensa parhaaksi musiikkivideoksi.


title: Use Your Illusion II

text: Seuraava single, Bob Dylan-cover ”Knockin’ on Heaven’s Door” ylsi Hot Mainstream Rock Tracks -listan sijalle 18., Britanniassa toiseksi ja Suomessa kymmenenneksi. Kolmas single ”Yesterdays” saavutti Billboard Hot 100 -listalla sijan 72., ja Hot Mainstream Rock Tracks -listalla sijan 13. Britanniassa "Yesterdays" nousi parhaimmillaan listan kahdeksanneksi. Myös ”Yesterdaysista” kuvattiin musiikkivideo. Albumin neljäs single ”Civil War” julkaistiin toukokuussa 1993, ja se ylsi brittilistalla sijalle 11. Albumin viimeisenä singlenä julkaistiin vuonna 1994 ”Estranged”, joka saavutti Hot Mainstream Rock Tracks -listalla korkeimmillaan 16. listasijan.


title: Use Your Illusion II

text: "Use Your Illusion" -albumeita promotoinut Use Your Illusion Tour käynnistyi vuoden 1991 tammikuussa Brasilian Rock in Rio-festivaaleilta. Kiertueen aikana yhtye vieraili myös Suomessa konsertoiden Helsingin jäähallissa 13. ja 14. elokuuta 1991, ja vuoden 1992 keväällä yhtye esiintyi Wembley Stadiumilla Lontoossa Freddie Mercuryn muistokonsertissa yli 72 000 hengen yleisölle. Guinness World Recordsin mukaan se on kaikkien aikojen suurin hyväntekeväisyyskonsertti, ja television ja radion välityksellä konserttia seurasi tiettävästi yli miljardin hengen yleisö 76 maassa. Use Your Illusion Touria varjostivat useat häiriötekijät kuten mellakat sekä laulaja W. Axl Rosen myöhästely ja ajoittainen haluttomuus nousta lavalle. Myös Helsingin-konsertissa sattui selkkauksia, sillä Rose suivaantui kesken yhtyeen esiintymisen huomatessaan yleisön joukossa fanin, joka kuvasi yhtyeen soittoa videokameralla. Aluksi Rose yritti hypätä yleisön joukkoon kohdatakseen kuvaajan itse, mutta epäonnistuttuaan yrityksessään hän käveli pois lavalta. Kun muukin yhtye poistui lavalta, tapahtumapaikalla puhkesi sekä esiintymislavaa että yhtyeen soittimia vahingoittanut mellakka.


title: Use Your Illusion II

text: Vuoden 1992 helmikuussa yhtye taltioi esiintymisensä Tokiossa ja julkaisi konsertin myöhemmin samana vuonna videojulkaisuina "Use Your Illusion World Tour 1992 in Tokyo I" ja "Use Your Illusion World Tour 1992 in Tokyo II". Use Your Illusion Tour päättyi 17. heinäkuuta 1993 rockin historian pisimpänä Buenos Airesiin, Argentiinaan ja ajoittaisista vastoinkäymisistä huolimatta tuotti 7 miljoonaa myytyä konserttilippua ja 58 miljoonan dollarin bruttotuoton.Avustavat äänittäjät


title: Alfanumeerinen yhtälö

text: Alfanumeerinen yhtälö on yhtälö, jossa kunkin tuntemattoman muuttujan paikalle pyritään asettamaan numero siten, että yhtälö on voimassa. Usein eri merkit oletetaan eri luvuiksi ja kirjainjonojen ensimmäiset merkit oletetaan nollista eroaviksi. Esimerkkinä alfanumeerisesta yhtälöstä olkoon


title: Alfanumeerinen yhtälö

text: Alfanumeerisia yhtälöitä ratkaistaessa pyritään kirjain kerrallaan eliminoimaan muuttujien arvoja. Esimerkiksi yllä olevasta yhtälöstä huomataan välittömästi että joko N=0 tai N=5. Jatkamalla päättelyä lisää saadaan lopulta F=2, O=9, R=7, T=8, Y=6, E=5, N=0, S=3, I=1, X=4 eli 29786+850+850=31486.


title: Alfanumeerinen yhtälö

text: Huomaa, että vaikka matematiikassa pätee formula_1, on alfanumeerisissa yhtälöissä voimassa formula_2.


title: Kiira Korpi

text: Kiira Linda Katriina Korpi (s. 26. syyskuuta 1988 Tampere) on suomalainen kilpauransa päättänyt taitoluistelija, lajin viisinkertainen suomenmestari ja kolminkertainen EM-mitalisti. Korpi aloitti opiskelun psykologiksi The New School -yliopistossa New Yorkissa Yhdysvalloissa syksyllä 2018.


title: Kiira Korpi

text: Korpi aloitti luistelun Tapparan taitoluistelukoulussa vuonna 1993 ja edustaa seuraa edelleen. Juniorisarjoissa hän saavutti Pohjoismaiden ja Suomen mestaruudet vuonna 2004 sekä sijoittui MM-kisoissa parhaimmillaan kymmenenneksi vuonna 2005. Aikuisten SM-kilpailuissa Korpi on voittanut kultaa kausilla 2008–2009, 2010–2011, 2011–2012, 2012–13 ja 2014–2015. Kausilla 2004–2005, 2007–2008 ja 2009–2010 hän oli toinen ja kaudella 2005–2006 kolmas.


title: Kiira Korpi

text: Korven valmentajina toimivat pitkään Maaret Siromaa ja Susanna Haarala. Heinäkuussa 2013 Korpi siirtyi harjoittelemaan Kaliforniaan Yhdysvaltoihin, missä hänen valmentajanaan toimi Rafael Arutyunyan. Kaudella 2014–2015 hän harjoitteli Saksan Oberstdorfissa, missä hänen tekniikkavalmentajanaan toimi Carlos Avila de Borba.


title: Kiira Korpi

text: Kauden 2010–2011 lyhytohjelman koreografian Korvelle teki jäätanssin entinen maailmanmestari Shae-Lynn Bourne ja vapaaohjelman koreografian David Wilson, joka oli vastannut muun muassa olympiavoittaja Kim Yu-Nan aiemmista ohjelmista. Kaudelle 2013–2014 Korven lyhytohjelman koreografian teki Jeffrey Buttle, vuoden 2008 miesten taitoluistelun maailmanmestari.


title: Kiira Korpi

text: Korven uraa ja varsinkin sen viimeisiä vuosia varjostivat loukkaantumiset. Hän lopetti kilpailu-uransa kesällä 2015 motivaatiopulan vuoksi.


title: Kiira Korpi

text: Taitoluistelun EM-kisoissa Korven parhaat saavutukset olivat vuoden 2012 hopeamitali ja vuosien 2007 ja 2011 pronssimitalit. Vuonna 2010 hän oli neljäs, vuosina 2008 ja 2009 viides sekä vuonna 2006 kuudes.


title: Kiira Korpi

text: MM-kilpailuissa Korpi oli parhaimmillaan yhdeksäs Göteborgissa 2008 ja Moskovassa 2011. Calgaryssä vuonna 2006 hän oli kymmenes ja Tokiossa vuonna 2007 14:s.


title: Kiira Korpi

text: Torinon olympialaisissa 2006 Korpi luisteli sijalle 16. Hän yritti kisoissa ensimmäistä kertaa kolmois-kolmoisyhdistelmää ja selviytyi siitä kaatumatta, mutta jälkimmäinen hyppy tuli alas kahdelle jalalle ja kirjattiin sen vuoksi tuloksiin kolmois-kaksoisyhdistelmäksi. Kuukautta myöhemmin Calgaryn MM-kisoissa yhdistelmä sujui paremmin; karsinnoissa Korpi hyppäsi puhtaan kolmois-kolmoishypyn ja toisti saman seuraavana päivänä lyhytohjelmassaan. Vapaaohjelmassa Korpi joutui kuitenkin ottamaan ylimääräisen askeleen hyppyjen välissä, ja kolmois-kolmoisyhdistelmäksi aiotusta hypystä tuli näin ollen hyppysarja. Calgaryssa Korvesta tuli kuitenkin ensimmäinen suomalainen naisluistelija, joka MM-tasolla onnistui kolmois-kolmoisyhdistelmässä. Aikaisemmin kyseisiä yhdistelmiä ei ollut suomalaisnaisilta nähty EM-tasoa korkeammalla.


title: Kiira Korpi

text: Olympialaisten välissä pidetyissä vuoden 2009 talviuniversiadeissa Korpi oli kolmas. Vancouverin olympialaisissa 2010 Korpi oli 11. Hän tähtäsi myös Sotšin olympialaisiin 2014 mutta loukkaantui syksyllä 2013 eikä kyennyt osallistumaan olympiakarsintaan.


title: Kiira Korpi

text: Elokuussa 2015 Korpi kertoi lopettavansa taitoluistelukilpauransa ja siirtyvänsä luisteluammattilaiseksi. Korpi palkittiin urheilu-urastaan Suomen urheilugaalassa 2016.


title: Kiira Korpi

text: Kilpauransa päättämisen jälkeen Korpi on toiminut muun muassa Yleisradion asiantuntijana taitoluistelulähetyksissä.


title: Kiira Korpi

text: Korpi esiintyi kesällä 2016 Uudessa iloisessa teatterissa. Vuonna 2017 hän toimii MTV3:n "Tanssii tähtien kanssa" -ohjelmassa kilpailun tuomaristossa.


title: Kiira Korpi

text: Korvesta ilmestyi elämäkertakirja "Ehjäksi särkynyt" syyskuussa 2018. Sen kirjoitti yhdessä Korven kanssa urheilutoimittaja Jere Nurminen ja kirjan kustantaja on Otava, ISBN: 9789511320838.


title: Kiira Korpi

text: Syyskuussa 2006 Korpi sai vuoden positiivisimman suomalaisen tittelin. Valitsijatuomariston mukaan Korpi on sinnikkyytensä, päämäärätietoisuutensa sekä hyvän elämänasenteensa lisäksi hyvä ja tervehenkinen esikuva nuorisolle. Korpi on myös valittu vuoden 2007 tamperelaiseksi. Opiskelijoiden Liikuntaliitto palkitsi Korven vuoden 2009 opiskelijaurheilijana.


title: Kiira Korpi

text: The Annual Independent Critic's List listasi Korven huhtikuussa 2008 sadan maailman kauneimman naisen listalle sijalle 38. Maaliskuussa 2008 Iltalehden naistenpäivän äänestyksessä Korpi valittiin vuoden naiseksi. Korpi valittiin Total Pro Sports -urheilujulkaisijan listalla Vancouverin talviolympialaisten 25 kuumimman naisurheilijan joukkoon.


title: Kiira Korpi

text: Korpi valmistui ylioppilaaksi tamperelaisen Sammon keskuslukion urheilulinjalta vuonna 2008. Hän on opiskellut Tampereen yliopistossa kauppatieteiden alkeita, mutta sittemmin päättänyt opintonsa. Korven isä on aiemmin jääkiekkovalmentajana ja nykyisin yritysvalmentajana toimiva Rauno Korpi.


title: Kiira Korpi

text: Korpi on vuodesta 2010 seurustellut Italiassa mallina työskentelevän Arthur Borges Seppälän kanssa. Korven lopetettua kilpailu-uransa pariskunta asui Milanossa kunnes 2016 muuttivat New Yorkiin. Vuoden 2017 toukokuussa he kihlautuivat. Vappuaattona 2018 pariskunta avioitui Italiassa Como-järven rannalla.


title: Westland Lysander

text: Westland Lysander oli Westland Aircraftin 1930-luvulla suunnittelema ja valmistama yhteyslentokone, jota lisäksi käytettiin sekä taktiseen lentotiedusteluun että maalinhinaukseen.


title: Westland Lysander

text: Englannin ilmailuministeriö tilasi vuonna 1934 yhteyslentokoneen, joka korvaisi Hawker Audaxin. Westlandin lentokonetehtaan pääsuunnittelija W. E. W. Petter suunnitteli koneen, jonka ensilento tehtiin 13. kesäkuuta 1936.


title: Westland Lysander

text: Koneen suunnittelussa pantiin visuaaliselle näkyvyydelle koneen etu- ja sivualalle sekä alhaalle paljon huomiota, mahdollisimman suuren tarkkailupinta-alan saamiseksi lentotähystystä varten. Myös hyviä hitaan lennon ominaisuuksia painotettiin. Näistä syistä koneesta kehiteltiin tuettu ylätaso. Laskeutumistelineet olivat kiinteät, mutta muotosuojalliset. Ne kätkevät sisäänsä myös koneen kiinteän eteenpäin ampuvan kk-aseistuksen.


title: Westland Lysander

text: Westland valmisti 1670 Lysander Mark I–III-konetta, ja niistä 225 tehtiin Kanadassa.


title: Westland Lysander

text: Kone on yksimoottorinen metallirakenteinen, ylätaso varustettuna kiinteällä laskutelineellä. Koneessa oli 840–890 hevosvoiman Bristol Mercury -tähtimoottori.


title: Westland Lysander

text: Mitat


title: Westland Lysander

text: Suoritusarvot


title: Westland Lysander

text: Aseistus


title: Westland Lysander

text: Talvisodan sytyttyä Suomi tilasi 17 konetta, joista 12 saapui Suomeen maalis–toukokuussa 1940. Koneet saatiin nopeasti, 60–100 päivässä tilauksesta. Suomen ilmavoimat lensivät koneilla 100–460 tuntia kullakin. Yhtään koneista ei ole säilynyt. Koneen lempinimi Ilmavoimissa oli "Äly-Santeri" tai "Äly".


title: Ilmailukirjallisuus

text: Ilmailukirjallisuus on tietokirjallisuuden alalaji, joka käsittelee lentokoneita (lentotekniikka ja esimerkiksi ilmasodan historia) ja lentämistä (esimerkiksi lentokoulutus, kuuluisia lentäjiä). Siihen kuuluu myös romaaneja, joissa lentokone ja lentäminen ovat merkittävässä roolissa, usein kuitenkin sivuroolissa. Tämä on eräs ilmailun, etenkin sen historian, harrastamisen muoto. Suomen ilmailumuseo järjestää vuosittain maalis-huhtikuussa Ilmailukirjallisuuspäivän, joka ainoa suurempi alan harrastajien tapaaminen Suomessa.


title: Kolibakteeri

text: Kolibakteeri eli Escherichia coli ("E. coli") on yksi niistä bakteerilajeista, jotka elävät tasalämpöisten eläinten (muun muassa nisäkkäiden ja lintujen) ruoansulatuskanavan alaosassa. Jos pohjavedessä on kolibakteeria, se kertoo yleensä ulostesaastumisesta. Ihmisen päivittäisessä ulostemäärässä on tavallisesti 10–10 kolibakteeria. Bakteeri on saanut tieteellisen nimensä löytäjänsä Theodor Escherichin mukaan. "E. coli" kuuluu enterobakteereihin.


title: Kolibakteeri

text: "E. coli" on sauvamainen noin kahden mikrometrin pituinen ja puolen mikrometrin levyinen. Sen soluseinä koostuu peptidoglykaaneista. Sen kaksinkertaisen solukalvon ulompi kerros on peptidoglykaanikerroksen ulkopuolella eli se on gram-negatiivinen bakteeri. Lisäksi se on fakultatiivisesti anaerobinen organismi ja luokitellaan ei-sisäitiöitä-ryhmään. "E. colilla" on noin 15 000 ribosomia, tuhat erilaista entsyymiä, noin kahdentuhannen mikrometrin mittainen rengasmainen DNA-molekyyli ja mahdollisesti plasmideja.


title: Kolibakteeri

text: "E. colin" proteiineja koodaava haploidinen genomi on 4 639 221 eli noin 4,64 miljoonaa emästä pitkä, ja se koodaa 4 377 proteiinia. Ihmisessä oleva "E. colin" versio O157:H7 sisältää noin 5,44 miljoonaa emästä, jotka koodaavat 5 416 proteiinia. Jos genomin pituudeksi oletetaan 4 miljoonaa emäsparia, genomi painaa 4,4×10 kg, ja genomin pituus oikaistuna on 1,36 mm. Kromosomi on pitkä (noin 500 kertaa solun pituus) ja siksi voimakkaasti kiertynyt ja laskostunut.


title: Kolibakteeri

text: "E. coli" jakautuu suotuisissa lämpötilaoloissa kerran 20 minuutissa, ja hieman keskimääräisemmissä oloissa kerran 30 minuutissa. Näin "E. coleja" syntyisi jakautumisen kautta 2 potenssiin 48 eli yli 280 000 miljardia kappaletta vuorokaudessa, mikäli ympäristö ei tätä rajoittaisi. Monesti jakautuminen on hitaampaa, esimerkiksi kerran 108 minuutissa.


title: Kolibakteeri

text: Joidenkin aiempien arvioiden mukaan olisi 4,64 miljoonan emäksen kolibakteerissa 4 300 geeniä, joista 180 liittyisi solun rakenteeseen, 650 liittyisi aineenvaihduntaan, 240 energia-aineenvaihduntaan, 530 geeniä toimisi DNA-jakautumisen ohjaajina, ja kuljettajaproteiinien geenejä olisi noin 240.


title: Kolibakteeri

text: Talousveden puhdistamisen tarkkailussa ja jätteidenkäsittelyssä kolibakteeri on jo hyvin varhain valittu veden saastuneisuusasteen mittariksi. Pääasialliset syyt sen käyttöön ovat se, että ihmisulosteessa on paljon enemmän koliformisia bakteereita kuin patogeeneja (kuten lavantautia aiheuttava "Salmonella typhii"), koliformisia bakteereita on nopea ja edullinen analysoida sekä se, että kolibakteeri on tavallisesti vaaraton eli se ei voi ”karata käsistä” laboratoriossa ja tuottaa vahinkoa.


title: Kolibakteeri

text: "E. coli" on hyvin yleisesti käytetty bakteeri geenitekniikassa ja synteettisessä biologiassa. Bakteeriin voidaan helposti siirtää geenejä. Geenejä voidaan esimerkiksi monistaa liittämällä niitä "E. colin" DNA:han, jolloin geeni monistuu samalla kun "E. coli" jakautuu. Kolibakteereja voidaan käyttää myös proteiinin tuottamiseen: bakteeriin liitetään halutun proteiinin geeni, jolloin bakteeri alkaa tuottaa proteiinia.


title: Kolibakteeri

text: Vaarattomuudestaan huolimatta kolibakteeri voi aiheuttaa tulehduksen, jos se pääsee leviämään ruoansulatuskanavasta muualle elimistöön. Tartunta tapahtuu usein saastuneiden käsien tai käytettyjen välineiden kautta. Yleisimmin kolibakteeri aiheuttaa infektion virtsaputkeen tai vatsaonteloon, mutta sairaalaoloissa se voi levitä esimerkiksi keuhkoihin. Infektio todennetaan laboratoriokokeissa bakteeriviljelyllä, joka tehdään infektioalueelta otetusta näytteestä (esimerkiksi virtsanäyte tai keuhkoista yskös- tai imulimanäyte). Kolibakteeri on kuitenkin hyvin herkkä antibiooteille, joten tulehdukset ovat helppohoitoisia.


title: Kolibakteeri

text: Jotkin muunnokset bakteerista tuottavat myös toksiineja, kuten Shiga-toksiineja ja saattavat aiheuttaa ruokamyrkytyksen. Yksi suolistotulehduksia aiheuttavista "E. coli" -ryhmistä on Enterohemorraaginen "Escherichia coli" -bakteeri eli EHEC-bakteeri, ja niistä on 2000-luvulla tullut yleinen ruokamyrkytysten aiheuttaja. Pahimmillaan EHEC voi aiheuttaa voimakasta veriripulia, ja noin 10 prosentilla sairastuneista saattaa tulla vakava munuaisten toimintahäiriö, ureeminen oireyhtymä HUS (yleensä lapsilla). Se voi johtaa myös tromboottiseen trombosytopeeniseen purppuraan TTP (TTP tarkoittaa ihoverenvuotoa eli purppurana ilmenevää verenvuototaipumusta) (yleensä vanhuksilla). Tauti saattaa johtaa kuolemaan. EHEC leviää varsinkin jauhelihan ja pastöroimattoman maidon välityksellä, jolloin taudin alkuperä on yleensä nautakarjan suolisto. Tämä on yleistä länsimaissa muun muassa Pohjois-Amerikassa, jossa bakteeri on levinnyt huonosti kuumennettujen hampurilaisten tai muun pikaruoan välityksellä. Tätä vakavampaa tautityyppiä on tavattu silloin tällöin Suomestakin. Ensimmäinen EHEC-epidemia (kanta 0157:H7) ja myös ensimmäiset kuolemantapaukset diagnosoitiin Suomessa vuonna 1997. Suomessa todetaan vuosittain noin 10-30 EHEC-tartuntaa.


title: Kolibakteeri

text: Ruotsissa myrkyllistä 0157:H7-muunnosta on kymmenessä prosentissa maitotiloista, Hollannissa jopa joka neljännellä tilalla. Verosytotoksiinia muodostavista muunnoksista käytetään lyhennettä VTEC (verosytotoksiinia muodostavat E. kolibakteerit. Ryhmän uudet muunnokset, bakteerit O21 ja O103, ovat levinneet Ruotsissa yhtä laajalle kuin 0157:H7, ja joissakin naapurimaissa aiheuttaneet kuolemantapauksia.


title: Kolibakteeri

text: EHEC-tartunta voi olla hengenvaarallinen ja tämänhetkiset hoidot perustuvat pääosin oireiden lievittämiseen. EHEC-bakteerin tuottamien toksiinien takia antibioottien käyttöä ei suositella taudin hoitomenetelmänä. Antibioottien vaikutuksesta kuolevat bakteerisolut voivat erittää toksiineja ympäristöönsä ja näin pahentaa taudin oireita.


title: Kolibakteeri

text: Kesäkuussa 2011 ilmeni Saksassa 1 700 EHEC-tapausta, joista kuoli ainakin 30. Suomessa tapauksia ilmeni yksi, joka oli todennäköisesti peräisin Saksasta, sillä se muistutti saksalaista kantaa. Tartunnan lähteenä ovat olleet Saksassa kasvatetut idut.


title: Kolibakteeri

text: Richard Lenski aloitti Michigan State Universityssä Yhdysvalloissa 12. helmikuuta 1988 "Escherichia colin" evoluutiotutkimuksen jolloin 12 koeputkeen kylvettiin lähes identtiset "E. coli" -populaatiot. Koetta kutsutaan nimellä LTEE eli "E. coli long-term evolution experiment".


title: Kolibakteeri

text: Bakteereille annettiin minimiravinto, jolloin 500 bakteerisukupolvea syntyi 75 päivässä. Yksistään tämä tuottaisi valtavan määrän bakteereita, jos bakteerit saisivat lisääntyä rajatta. Mutta bakteerien rajallinen ravintomäärä aiheuttaa sen, että ne bakteerit, jotka pystyvät lisääntymään nopeiten, yleistyvät. Tarkoitus oli tutkia, tapahtuuko bakteereissa hyödyllisiä mutaatioita, jotka edistävät bakteerien kykyä selviytyä hengissä ja tuottaa jälkeläisiä.


title: Kolibakteeri

text: Parinkymmenen vuoden kuluttua, vuonna 2008, oli tapahtunut 40 000 solunjakautumista. Tähän mennessä oli näkynyt joitain muutoksia bakteereissa. Kun noin 20 000 bakteerisukupolvea oli käyty läpi, monia geneettisiä muutoksia oli tapahtunut kaikissa maljoissa, ja bakteerien kasvu oli nopeutunut 70 %:lla. Kaikista bakteereista oli kehittynyt suurempia ja harvemmassa eläviä, ja ne erikoistuivat elämään glukoosissa. Suurin osa koon kasvusta tapahtui 2 000 ensimmäisen sukupolven aikana. Neljällä populaatiolla heikkeni DNA:n korjausmekanismi, mikä kasvatti mutaatioiden määrää. Vaikka bakteerit läpikävivät maljaa kohden miljoonia mutaatioita 20 000 ensimmäisen solunjakautumisen aikana, Lenskin mukaan vain 10–20 mutaatioista oli hyödyllisiä, ja vain 100 kaikista hyödyllisistä ja selviämisen kannalta yhdentekevistä mutaatioista jäi geeneihin. Kokoa kasvattaneista populaatioista Ara-1 ja Ara+1 kaikki koon määränneet samat 59 geeniä olivat muuttuneet samaan suuntaan toisistaan riippumatta.


title: Kolibakteeri

text: 33 127 jakautumisen jälkeen eräs populaatio, joka on ristitty Ara-3:ksi pystyi hyödyntämään kasvuaineen sitraattia, mihin normaali "E. coli" ei pysty. Tämä kasvatti bakteerien määrää ja näytti selvästi, että hyödyllinen mutaatio oli tapahtunut laboratoriossa.. Sitraattikyky vaati bakteerilta ainakin kaksi peräkkäistä mutaatiota, ja siksi sitä ei ilmestynyt kaikkiin maljoihin mutaatioiden suhteellisen harvinaisuuden takia.


title: Kolibakteeri

text: Epidemioiden yhteydessä on tavallisesti puhe virotyypeistä, joiden aiheuttama taudinkuva on tyypillisesti toisesta poikkeava. Kyseessä ei ole eri mikrobilaji. Ihmisillä esiintyviä ovat


title: Vuoden 1968 kesäolympialaisten mitalitaulukko

text: Vuoden 1968 kesäolympialaisissa oli mukana urheilijoita 112 eri maasta, jotka kilpailivat 172 eri tapahtumassa. Mitalitaulukon ensimmäinen oli Yhdysvallat.


title: Blackie Lawless

text: Blackie Lawless (oikealta nimeltään Steven Edward Duren, s. 4. syyskuuta 1956 Staten Island, New York City) on yhdysvaltalainen muusikko. Hänet tunnetaan parhaiten W.A.S.P.-yhtyeen laulaja-kitaristina, mutta hän on soittanut myös bassoa, kitaraa ja laulanut yhtyeissä kuten New York Dolls ja Sister, joka oli hänen ensimmäinen yhtyeensä. Blackie Lawless yritti W.A.S.P.:in hajoamisen jälkeen soolouraa, mutta yhtye teki paluun pian uudelleen.


title: Blackie Lawless

text: Blackie alkoi soittaa kitaraa jo varhain lapsuudessaan. Kahdella ensimmäisellä W.A.S.P.-albumilla Lawless soitti bassoa, mutta miehistönvaihdosten jälkeen ja kolmannesta W.A.S.P.-studioalbumista alkaen hänen pääinstrumenttinsa on ollut kitara. W.A.S.P.-yhtyeen keulahahmona Blackie on saanut negatiivista julkisuutta muun muassa senaattori Al Goren vaimon Tipper Goren johtaman järjestön Parents Music Resource Centerin eli PMRC:n kautta, joka hyökkäsi hänen rohkeita sanoituksiaan vastaan. Blackie vaati senaattorin vaimolta julkista anteeksipyyntöä tai vaihtoehtoisesti rahallista korvausta, koska katsoi PMRC:n lainanneen väärin hänen sanoituksiaan (kuuluisimpana niistä "Animal (Fuck Like A Beast)").


title: Blackie Lawless

text: Lawless oli ehdolla päävihollisen rooliin vuoden 1991 elokuvaan "Terminator 2 – Tuomion päivä". Hänen oli tarkoitus näytellä T-1000-nimistä robottia, mutta hänen pituutensa (193 cm) osoittautui ongelmaksi. Lawless oli pidempi kuin pääosan esittäjä Arnold Schwarzenegger, joten rooli annettiin Robert Patrickille. Elokuvan alkuperäisessä käsikirjoituksessa T-1000 oli helposti ihmismassaan soluttautuvan näköinen, eikä ohjaaja James Cameron halunnut muuttaa elokuvan juonta niin radikaalisti.


title: Nauru (Tansania)

text: Nauru on kylä Tansaniassa, Afrikan mantereella. Naurun kylä sijaitsee 15 kilometrin päässä Mosambikin ja Tansanian rajasta. Kylä sijaitsee lähellä Ruvuma -jokea ja Mtwaran kaupunkia.


title: Ulosotto

text:
__notoc__
Ulosotto on ulosottoviranomaisen suorittama laiminlyödyn velvoitteen pakkotäytäntöönpano.


title: Ulosotto

text: Suomessa tehdään vuosittain noin 2–3 miljoonaa ulosottohakemusta. Niillä yritetään periä miljardien eurojen arvosta saatavia. Joka kahdestoista suomalainen joutuu vuosittain ulosoton velalliseksi. Yhdellä velallisella on ulosotossa noin viisi velkaa, ja yleensä myös viisi velkojaa. Vuoden 2016 lopulla ulosotossa oli vajaat 500 000 henkilöä.


title: Ulosotto

text: Ulosotto on Suomessa tehokasta. Ulosottomiehet tekevät vuosittain yli 600 000 ulosmittausta. Kolmannes niistä kohdistuu palkkaan, eläkkeeseen tai vastaavaan toistuvaistuloon. Kiinteistöjä ulosmitataan vuositain lähes 10 000 ja asunto-osakeyhtiön osakkeita yli 11 000. Hieman yli viidennes saatavista onnistutaan perimään ulosotolla. Se on kansainvälisesti poikkeuksellisen hyvä tulos.


title: Ulosotto

text: Ulosotossa velallisena on pääsääntöisesti luonnollinen henkilö, enimmäkseen kuluttaja-palkansaaja. Hakijana on tyypillisesti institutionaalinen velkoja, useimmiten julkisyhteisö. Tavallisesti velkoja odottaa passiivisena, mihin tulokseen ulosottomiehen toimet johtavat.


title: Ulosotto

text: Suomessa yksityisoikeudellisen velvoitteen täytäntöönpano edellyttää tuomioistuimen tuomiota, mutta julkisoikeudellinen saatava, kuten vero, voidaan ulosmitata ilman maksuvelvollisuuden vahvistamista. Ulosotto on erityistäytäntöönpanon yleisnimitys. Sen tärkein laji on ulosmittaus eli rahamääräisen velvoitteen täytäntöönpano. Ulosottoon kuuluu myös irtaimen esineen tai kiinteistön luovutustuomion pakkotäytäntöönpano, hallinnan palauttaminen kuten häätö sekä teetto-, kielto- ja sietämistuomioiden täytäntöönpano. Ulosoton muoto on myös lapsen huoltoon tai tapaamisoikeuteen liittyvän päätöksen toteuttaminen.


title: Ulosotto

text: Alueellisena ulosottoviranomaisena Suomessa toimii kihlakunnan ulosotto-osasto tai ulosottovirasto. Näitä johtaa johtava kihlakunnanvouti, jonka alaisuudessa työskentelee kihlakunnanvouteja sekä kihlakunnanulosottomiehiä. Ulosottomenettelystä voidaan valittaa erikseen määrättyihin käräjäoikeuksiin joko ulosottovalituksella tai voudin osoituksen mukaisesti täytäntöönpanoriitana.


title: Ulosotto

text: Ellei velallisella ole rahaa, voidaan häneltä ulosmitata muuta omaisuutta. Omaisuus myydään joko julkisella pakkohuutokaupalla tai muulla tavalla. Saadut rahat käytetään velkojen maksuun.


title: Ulosotto

text: Vuonna 2015 velallisen pankkitililtä voidaan ulosottaa kaikki ne rahat, jotka ylittävät 1021,05 euroa. On tavallista, ettei tilillä ole riittävästi rahaa ulosmitattavaksi. Jotkut velalliset pyrkivät pitämään pankkitilinsä saldon suojaosuuden alapuolella, jotta ulosotto ei veisi heidän varojaan. Ulosottomiehellä on oikeus saada tilitiedot tiedustelemalla niitä pankilta. Velalliselle tästä ei ilmoiteta. Tilivarojen ulosmittaus voikin tulla velalliselle yllätyksenä.


title: Ulosotto

text: Sosiaalitukia ei lähtökohtaisesti ulosmitata. Jos tukea ei käytä siinä kuussa, kun se on maksettu, säästynyt tuki voidaan kuitenkin ulosmitata.


title: Ulosotto

text: Mikäli velallinen todetaan ulosotossa varattomaksi, ulosotto raukeaa ja asianomaisille toimitetaan varattomuustodistus, jonka seurauksena on maksuhäiriömerkintä. Jos vastaajaa ei tavoiteta, asianomistajille toimitetaan estetodistus.


title: Ulosotto

text: Maksuhäiriömerkintä seuraa myös silloin, jos toistuvaistulon ulosmittaus tai sen sijaan tehty maksusuunnitelma on ollut voimassa vähintään 18 kuukautta viimeksi kuluneiden 2 vuoden aikana.


title: Ulosotto

text: Velkaongelmien ennalta ehkäisemiseen on olemassa kunnallinen velkaneuvontamenettely.


title: Kreator

text: Kreator on saksalainen thrash metal -yhtye. Se on kotoisin Essenin kaupungista ja yksi maailman tunnetuimmista ja arvostetuimmista thrash metal -yhtyeistä. Sen soundia on usein verrattu kahteen muuhun tunnettuun saksalaiseen thrash-yhtyeeseen, Sodomiin ja Destructioniin. Kreatorin kantavat voimat ovat laulaja-kitaristi Mille Petrozza ja rumpali Jürgen ”Ventor” Reil, joista Petrozza on ollut yhtyeessä alusta lähtien ja Reilkin koko ajan lukuun ottamatta vuonna 1995 julkaistua albumia "Cause for Conflict". Kreator on ollut läpi historiansa yksi maailman ahkerimmin keikkailevista yhtyeistä, parhaimmillaan yli 300 keikan vuositahdilla.


title: Kreator

text: Yhtye aloitti vuonna 1982 keulahahmo Mille Petrozzan kuultua Venomin musiikkia. Yhtyeen ensimmäinen nimi oli Tormentor, mutta se vaihdettiin pian Kreatoriksi. Yhtye julkaisi vuonna 1985 debyyttialbuminsa "Endless Pain", jonka kappaleita ovat esimerkiksi ”Tormentor” ja ”Flag of Hate”. Tämän jälkeen yhtye julkaisi tunnetuimmat levynsä levynsä "Pleasure to Kill" (1986), "Terrible Certainty" (1987), "Extreme Aggression" (1988) ja "Coma of Souls" (1990). Levyiltä löytyvät myös Kreatorin tunnetuimmat kappaleet, kuten ”Extreme Aggression”, ”Pleasure to Kill”, ”Riot of Violence”, ”Under the Quillotine”, ”Toxic Trace”, ”Behind the Mirror”, ”When the Sun Burns Red”, ”Some Pain Will Last” ja ”Terror Zone”. Erityisesti albumit "Extreme Aggression", "Coma of Souls" ja "Pleasure to Kill" luetaan usein maailman parhaiden thrash metal -levyjen joukkoon. Extreme Aggression -kiertueelta on myös julkaistu yhtyeen tunnetuin livevideo ”Live in East Berlin 1990”, jossa yhtye esiintyy ensimmäisten joukossa ellei peräti ensimmäisenä Itä-Berliinissä muurin murtumisen jälkeen.


title: Kreator

text: 1990-luvun alussa alkanut maailmanlaajuinen grunge- ja nu metal -villitys erkaannutti Kreatoria monien muiden yhtyeiden tapaan klassisesta 1980-luvun thrashistä sekä heavy metalista ja yhtye muutti ilmaustaan aggressiivisesta metallista kokeellisempaan ja rauhallisempaan, hieman konemusiikin ja goottirockin väliin sijoittuvaan metalliin. Tyylinvaihdos ei luonnollisesti ollut kaikkien fanien ja kriitikoiden mieleen. Ensimmäinen uuden tyylisuunnan levy oli alkuvuodesta 1993 julkaistu "Renewal", jolta löytyvät muun muassa kappaleet ”Winter Martyrium”, ”Renewal” ja ”Brainseed”. Albumi tyydytti vielä jollakin tavalla vanhan koulukunnan faneja, mutta sen jälkeen julkaistut "Cause for Conflict" (1995), "Outcast" (1997) ja erityisesti "Endorama" (1999) eivät sitä enää tehneet. "Cause for Conflict" ja "Outcast" olivat monen fanin mielestä puuduttavia eikä niillä ollut juurikaan tekemistä yhtyeen alkuperäisen linjan kanssa. "Endorama" lähenteli jopa rockia tai poppia. Tosin näiltäkin levyiltä löytyy positiivisemmin vastaanotettuja kappaleita, kuten "Outcastin" ”Phobia”.


title: Kreator

text: Yhtye ”palasi juurilleen” vuonna 2001 julkaistulla albumilla "Violent Revolution", joka oli monen fanin ja kriitikon mieleen. Albumi oli tyylillisesti lähempänä Kreatorin alkuvuosia kuin 1990-luvun julkaisuja. "Violent Revolutionia" seurasi vuonna 2005 julkaistu "Enemy of God", joka oli entistäkin selkeämpi paluu yhtyeen juurille. Muun muassa albumin nimikappale ”Enemy of God” muistuttaa läheisesti "Coma of Souls" -albumia ja sen nimikappaletta. Sittemmin yhtye on julkaissut albumit "Hordes of Chaos" (2009) ja "Phantom Antichrist" (2012).Studioalbumit


title: Kreator

text: Livealbumit


title: Kreator

text: Kokoelma-albumit


title: Kreator

text: EP:t


title: Kreator

text: Singlet


title: Hagåtña

text: Hagåtña (lausutaan: , aiemmin Agana) on Guamin pääkaupunki, jossa asui vuonna 2010 1 051 asukasta, kun vuoden 2000 väestönlaskennassa väkiluku oli 1 100. Kylä on pinta-alaltaan eräs Guamin pienimmistä (noin 3 km²), mutta se sijaitsee saarivaltion kaupungistuneimman alueen keskellä.


title: Hagåtña

text: Hagåtñassa ovat edustettuina lainsäädäntä- ja toimeenpano- ja tuomiovalta sekä kaupalliset toiminnot.


title: Hagåtña

text: Vuonna 1998 kylän nimi muutettiin Aganasta Hagåtñaksi, jotta kylän nimi olisi lähempänä saaren alkuperäisten asukkaiden käyttämän tšamorron kielen ääntämystä.


title: Al Capone

text: Al ”Scarface” ("Arpinaama") Capone, oik. Alphonse Gabriel Capone (17. tammikuuta 1899 New York – 25. tammikuuta 1947 Palm Island, Florida), oli yhdysvaltalainen gangsteri. Capone harjoitti Chicagoon keskittynyttä Yhdysvaltain kieltolain aikaista alkoholin salakuljetusta ja myyntiä, joilla hän ansaitsi omaisuuden. Hän joutui lopulta vankilaan veropetoksista ja rahanpesusta.


title: Al Capone

text: Capone syntyi vuonna 1899 Brooklynissä New Yorkissa italialaissiirtolaisten Gabriel Caponen (alkujaan Capon) ja Teresa Caponen (o.s. Riolian) perheeseen. Jo teini-ikäisenä Capone liittyi Brooklynin nuorisorikollisjengeihin. Hän lopetti koulun 14-vuotiaana. Vuonna 1918 Capone meni naimisiin irlantilaisen Mary Coughlinin kanssa. Heidän ainoa lapsensa oli Albert "Sonny" Francis Capone. New Yorkissa Capone työskenteli järjestäytyneelle rikollisuudelle ja teki kaksi murhaa. Tuolloin hän sai myös kuuluisan arpensa tappelussa Frank Galluccio -nimistä pikkukonnaa vastaan Harvard Innissä, jossa Capone työskenteli baarimikkona ja vahtimestarina. Jossain vaiheessa Capone sairastui syfilikseen, jota ei vielä tuolloin kyetty hoitamaan.


title: Al Capone

text:
Vuonna 1919 Capone joutui muuttamaan Chicagoon suututettuaan eräitä New Yorkin rikollistahoja. Chicagossa ja sen esikaupungeissa, kuten Burnhamissa ja Cicerossa, Capone avusti Johnny Torrio -nimisen vaikutusvaltaisen gangsterin viinantrokaus-, uhkapeli- ja prostituutioliiketoimia, ja hänestä tuli Torrion oikea käsi.
Torrion toinen avustaja oli Dion O’Bannion, jota kutsuttiin liikanimellä ”Gimpy” eli "Nilkku". Hän oli pudonnut pienenä raitiovaunusta eikä vamma parantunut koskaan. Virallisesti hän oli kukkakauppias. Tätä työtä hän teki päivisin ja omisti illat murroille, ryöstöille ja kieltolain tultua voimaan viinantrokaukselle. O’Bannion oli kitsas ja verenhimoinen, Torrio sen sijaan suosi enemmän lahjuksia ja vältti murhia viimeiseen asti. Torrio pyrki rakentamaan Chicagon eri gangsteriliigojen välille löyhän liittojärjestelmän, jossa laittomien liiketoimien markkina-alueita säädeltiin yhteisellä sopimuksella.


title: Al Capone

text: Torrion luoma järjestelmä alkoi pettää vuonna 1924, jolloin Chicagon kuuluisat gangsterisodat kärjistyivät. Dion O'Bannion ammuttiin lopulta 10. marraskuuta 1924 kukkakaupassaan osana gangsteriliigojen valtataistelua. Kun Torrio itseensä kohdistuneen murhayrityksen jälkeen päätti jättää Chicagon, tuli Caponesta hänen liiketoimiensa johtaja. Avukseen Al otti veljensä Ralph Caponen, joka oli ainoa, johon hän luotti. Ralph tuomittiin ennen Alia viiden vuoden vankeuteen. Veroviranomaiset vainosivat Ralphia tämän kuolemaan asti, koska tällä väitettiin olleen miljoonien dollarien verorästit.


title: Al Capone

text: Vuosina 1925–1930 Capone kasvatti liiketoimiaan merkittävästi ja hänestä tuli Chicagon suurin viinatrokari. Hänen vuositulojensa on arvioitu olleen parhaimmillaan 100 miljoonaa dollaria. Nimellisesti hän oli huonekalukauppias. Caponen panimoissa oli koko hänen uransa ajan tiukka aikataulu, jonka mukaan tietty määrä alkoholia oli tuotettava yhdessä yössä. Capone myös toi Chicagoon Kanadasta salakuljetettua alkoholia. Lisäksi hän sai tuloja uhkapeliluolien ja prostituution avulla.


title: Al Capone

text: Kesästä 1928 lähtien Capone asui ja piti päämajaansa hotelli Lexingtonissa. Hänellä oli kokonaan käytössä hotellin neljäs kerros, osia kolmannesta ja lisäksi muita yksittäisiä huoneita. Hänen oma sviittinsä käsitti kuusi huonetta ja hänen käytössään oli myös oma erityiskeittiö ja keittiömestari. Tarkoitus oli suojata häntä myrkyttämiseltä. Saadakseen hengähdystaukoja Chicagon gangsterisodankäynnistä Capone osti myös huvilan Floridan Palm Islandilta (Miami). Caponen ollessa poissa Frank Nitti hoiti hänen rikosimperiuminsa juoksevia asioita. Caponen pahimpia vastustajia Chicagon gangsterisodissa olivat varsinkin Dion O'Banionin liigaan kuuluneet George "Bugs" Moran ja Earl "Hymie" Weiss miehineen.


title: Al Capone

text: Capone oli häikäilemätön ja usein tapatti kilpailijansa ennen kuin nämä kasvoivat liian vahvoiksi. Tunnetuin Caponen järjestämä murha lienee ystävänpäivänä 1929 tapahtunut George "Bugs" Moranin jengin kuuden jäsenen surmaaminen. Kyseisessä joukkoteloituksessa sai surmansa myös yksi ulkopuolinen. Capone itsekin joutui useita kertoja murhayritysten kohteeksi, mutta hän selvisi niistä ehjin nahoin.


title: Al Capone

text: Ensimmäisen kerran Capone tuomittiin vuonna 1930 Philadelphiassa aseen luvattomasta hallussapidosta vuodeksi vankeuteen, mutta tuomio lyheni hyvän käytöksen perusteella kymmeneen kuukauteen.


title: Al Capone

text: Valtiovarainministeriön agentti Eliot Ness tutki Caponen toimia saadakseen hänet vangittua. Nessin ryhmää alettiin kutsua nimellä Lahjomattomat ("the Untouchables"), koska hän ilmoitti julkisesti, ettei vastaanota lahjontaa. Caponea ei kuitenkaan pystytty liittämään todistetusti viinan myyntiin, mutta lopulta hänet tuomittiin vuonna 1931 veronkierrosta 11 vuodeksi vankeuteen. Eliot Nessin agentit olivat takavarikoineet Caponen kirjanpitoa, ja voitiin todeta, että hänen ilmoitetut tulonsa olivat liian pienet riittääkseen hänen omaisuuteensa ja elintasoonsa. Tuoreen lain mukaan myös rikollisilla toimilla saaduista tuloista oli maksettava tuloveroa. Tuomio oli pisin mahdollinen veronkierrosta annettava.


title: Al Capone

text: Vuonna 1932 Capone lähetettiin Atlantan vankilaan. Kun hän yhä sieltä käsin pystyi hoitamaan liiketoimiaan, hänet lähetettiin 1934 tiukemmin valvottuun Alcatraziin. Kieltolain kumoamisen myötä Caponen luoma imperiumi alkoi nopeasti hiipua. Todistettu rikosten jatkaminen vankilasta käsin merkitsi lisätuomiota. Capone siirrettiin 6. tammikuuta 1939 Federal Correctional Institution -vankilaan Terminal Islandille, josta hänet laskettiin ehdonalaiseen vapauteen 16. marraskuuta 1939 huonon kuntonsa ja neurosyfiliksen vuoksi heikentyneen todellisuudentajunsa takia.


title: Al Capone

text: Capone kuoli 48-vuotiaana 25. tammikuuta 1947 sydämen toimintahäiriöön huvilallaan Palm Islandilla.


title: Kalašnikov-konserni

text: Kalašnikov-konserni () on venäläinen valtionkonserni Rostehiin kuuluva holdingyhtiö. Merkittävä, 49 prosentin vähemmistöosuus yhtiöstä on kuitenkin myyty venäläisille yksityissijoittajille. Konserni kehittää ja valmistaa automaatti- ja tarkkuusaseita ja ohjattavia ammuksia sekä siviilituotteiksi luettuja metsästys- ja kilpailuaseita. Puolustusvälinetuotanto sisältää myös automaattiaseisiin kytkettäviä pienoiskranaatinheittimiä, tarkkuusohjaavia aseita ja ilmatorjunta-aseita. Konserniin kuuluu on useita tytäryrityksiä, joista tunnetuin on Iževskin asetehtaan perinteitä jatkava, muun muassa rynnäkkökiväärejä ja metsästysaseita valmistava Ižmaš. OAO Ižmaš muutti nimensä vuonna 2013 Kalašnikov-konserniksi.


title: Kalašnikov-konserni

text: Yhtiön kotipaikka on Iževsk, Venäjän Udmurtian tasavallassa.


title: Kalašnikov-konserni

text: "Iževskin asetehdas" perustettiin Aleksanteri I:n määräyksestä vuonna 1807 Iževskin kaupunkiin.


title: Kalašnikov-konserni

text: Tehdas valmistaa runsaasti myös metsästysaseita, kuten Suomessa metsästäjien keskuudessa hyvin tunnettuja Baikal-merkkisiä haulikoita.


title: Kalašnikov-konserni

text: Tehdas valmistaa myös henkilöautoja ja moottoripyöriä.


title: Kalašnikov-konserni

text: "IŽ" on Iževskin autotehtaalla (, tai , aiemmin myös ) on venäläinen automerkki. Sen jälkeen, kun Moskvitš teki konkurssin, IŽ piti hallussaan pientä osaa Venäjän automarkkinoista edullisilla mutta tilavilla ajoneuvomalleillaan. Neuvostoliiton aikana IŽ valmisti Moskvitšin malleista omia sovelluksiaan, kuten pakettiauto- ja farmariversioita. IŽ valmisti myös Moskvitšin tehtaan ralliauton.


title: Kalašnikov-konserni

text: Vuoden 2005 jälkeen tuotannossa olleita automalleja ovat Kia Spektra, Rio ja Sorento ja VAZ-207 sekä Lada Granta. Elokuussa 2009 Ižmaš-konsernin autoja valmistava tytäryhtiö IžAvto hakeutui konkurssiin. Vuosien 2010-2011 aikana IžAvto siirtyi osaksi AvtoVazia. Pian aloitettiin Ladojen uudemman mallin (Granta) tuotanto myös Iževskin tehtaalla. AvtoVaz on puolestaan osa valtionkonserni Rostehin tytäryhtiötä, autoalan holdingyhtiötä "OAO RT-Avto"a.


title: Kalašnikov-konserni

text: Tehdas on valmistanut myös moottoripyöriä, joita on Suomessa myyty nimellä IC.


title: Estuaari

text: Estuaari on maa-alueen osittain suojaama jokisuualue, jossa yhden tai sitä useamman joen makea vesi sekoittuu suolaisen meriveden kanssa murtovedeksi.


title: Estuaari

text: Estuaareja on monen muotoisia ja kokoisia; niistä monet ovat lahtia, laguuneita tai vuonoja. Tyypillisesti ne ovat paljon leveämpiä kuin niihin laskeva joki ja levenevät merelle päin mentäessä. Kaikki lahdet, laguunit tai vuonot eivät kuitenkaan ole estuaareja – näiden perusominaisuus on nimenomaisesti makean ja suolaisen veden sekoittuminen.


title: Estuaari

text: Estuaareja esiintyy jokien suilla varsinkin alueilla, joissa vuorovesi on niin voimakas, että merivesi virtaa ajoittain joen uomaa pitkin päinvastaiseen suuntaan. Tästä syystä esimerkiksi Euroopassa estuaarit ovat yleisiä Atlanttiin, Pohjanmereen ja Jäämereen laskevien jokien suilla, mutta harvinaisia Itämerellä, Välimerellä ja Mustallamerellä. Monet nykyiset estuaarit ovat syntyneet jääkauden päättyessä, jolloin sulamisvedet nostivat meren pintaa niin, että jokilaaksot jäivät osittain merenpinnan alle.


title: Estuaari

text: Tunnettuja estuaareja ovat Pohjoiseen jäämereen laskevien suurten jokien kuten Obin ja Jenisein estuaarit, Pohjois-Amerikan Suurten järvien vedet keräävä Saint Lawrence -joen estuaari Quebecissa, Delawarenlahti ja Chesapeakenlahti Yhdysvaltain itärannikolla, San Franciscon lahti sekä Puget Sound sen länsirannikolla sekä Rio de la Plata, Uruguay- ja Paranájoen yhteinen estuaari Argentiinan ja Uruguayn rajalla. Eurooppalaisia estuaareja ovat mm. Thamesin estuaari sekä Trentin ja Ousen yhteinen estuaari Humber Englannissa, Saksassa sijaitsevat Elben ja Weserin jokisuut ja Ranskassa muun muassa Seinen ja Loiren estuaarit sekä Gironde, joka on Garonnen ja Dordognen yhteinen estuaari. Asovanmeri on Don- ja Kubanjokien yhteinen estuaari Mustanmeren reuna-alueella.


title: Estuaari

text: Itämerta voidaan myös pitää siihen laskevien jokien yhteisenä suurena estuaarina.


title: Estuaari

text: Estuaareihin muodostuu usein ainutlaatuisia ekosysteemejä, joiden eliöt ovat erikoistuneet elämään murtovesialueilla.


title: Vancouver

text: Vancouver on kaupunki Brittiläisen Kolumbian provinssissa Kanadassa. Kaupungissa asuu noin 578 000 ihmistä ja se on Kanadan kahdeksanneksi suurin kaupunki. Suur-Vancouverin väkiluku on yli 2,2 miljoonaa ja se on Länsi-Kanadan merkittävin väestökeskittymä ja koko maan kolmanneksi suurin suurkaupunkialue.


title: Vancouver

text: Mercerin elämänlaatua mittaavassa tutkimuksessa 2009 Vancouver on Pohjois-Amerikan paras ja maailman viiden parhaan kaupungin joukossa.


title: Vancouver

text: Arkeologiset löydökset osoittavat, että Vancouverin ympäristössä eli rannikon salish-intiaaneja jo 500 vuotta eaa. Nykyisen kaupungin paikalle perustettiin 1870-luvulla sahakylä nimeltä Granville, joka sai kaupunkioikeudet vuonna 1886. Samalla se nimettiin uudelleen Vancouveriksi kapteeni George Vancouverin mukaan. Hän oli englantilainen merikapteeni, joka oli tehnyt seudulle tutkimusmatkan vuonna 1792.


title: Vancouver

text: Koko Vancouver tuhoutui saman vuoden 1886 heinäkuussa suuressa tulipalossa, mutta kaupunki jälleenrakennettiin ja toipui nopeasti. Tuhon ansiosta kaupunkiin pystyttiin nyt kehittämään nykyaikaisempi kaava sekä vesi- ja sähköjärjestelmät. Seuraavana vuonna valmistunut junarata vauhditti Vancouverin kasvua. Vancouver on maailman ainoa kaupunki, missä sprinklerijärjestelmä on pakollinen jokaisessa talossa, samoin Vancouver on maailman ainoa kaupunki, jossa ei ole viime vuosina sattunut yhtäkään palokuolemaa.


title: Vancouver

text: Vancouver sijaitsee Pohjois-Amerikan Rannikkovuorten ja Georgiansalmen välissä, vastapäätä Vancouverinsaarta, joka erottaa sen Tyynestä valtamerestä. Vancouverin kaupunki ei siis ole samannimisellä saarella, vaan salmen toisella puolella. Vancouverin käyttämä aikavyöhyke on Tyynenmeren aikavyöhyke.


title: Vancouver

text: Vancouverin seutu on tyypillistä maanjäristysaluetta, ja sitä seurataan seismologian tutkimuskeskuksissa eri puolilla maailmaa.


title: Vancouver

text: Pohjoiseen sijaintiinsa nähden Vancouverin ilmasto on harvinaisen suotuisa Tyynen valtameren vaikutuksesta, kaupungissa kasvaa muun muassa palmuja. Kanadan suurista kaupungeista sen talvet ovat toiseksi lauhkeimmat. Ilman keskilämpötila on tammikuussa 3 °C ja heinäkuussa 18 °C.


title: Vancouver

text: Kaupungin keskuspuisto Stanley Park on yksi Pohjois-Amerikan suurimmista. Se kattaa kaikkiaan 4,05 km² suuruisen alueen.


title: Vancouver

text: Kaupunkia johtaa pormestari ja kymmenen valtuutettua, jotka valitaan kolmen vuoden välein. Brittiläisen Kolumbian lainsäädäntöön sisältyy Vancouverin osalta erillinen säädös, "Vancouver Charter".


title: Vancouver

text: Vancouver on jaettu seuraaviin 23 hallinnolliseen alueeseen ():


title: Vancouver

text: Vancouver on Kanadan toiseksi suurin satamakaupunki. Sen merkittävimmät elinkeinot ovat kaivosteollisuus, metsäteollisuus, biotekninen teollisuus, ohjelmistoteollisuus, elokuvatuotanto ja matkailu. Kaupungissa vierailee vuosittain lähes 9 miljoonaa ihmistä, joista 60 % on kotoisin Kanadasta.


title: Vancouver

text: Vancouver on Kanadan tärkein ja Pohjois-Amerikan kolmanneksi suurin elokuvien tuotantokeskus Hollywoodin ja New Yorkin jälkeen. Elokuva- ja televisioteollisuuden arvioidaan työllistävän yli 36 000 ihmistä.


title: Vancouver

text: Vancouverin satama on Kanadan suurin satama ja yksi maailman merkittävimmistä satamista.


title: Vancouver

text: Vancouverin kansainvälinen lentoasema on myös yksi Kanadan vilkkaimmista matkustajamäärallä mitattuna.


title: Vancouver

text: Vancouverissa toimii Vancouverin sinfoniaorkesteri.


title: Vancouver

text: Vancouverin jääkiekkojoukkueita ovat NHL-liigassa pelaava Vancouver Canucks ja WHL-juniorisarjan Vancouver Giants. Johtava jalkapalloseura on Vancouver Whitecaps FC, jolla on edustusjoukkue sekä miesten Major League Soccerissa että naisten USL W-Leaguessa.


title: Vancouver

text: Vancouverissa järjestettiin vuoden 2010 talviolympialaiset. Olympialaisissa oli suunnilleen 2100 osallistujaa, ja sen avajaiset olivat talviolympialaishistorian kalleimmat.


title: Vancouver

text: Vancouverin ystävyyskaupunkeja ovat:


title: Talviolympialaiset 1988

text: XV talviolympialaiset pidettiin Calgaryssä, Kanadassa 13.- 28. helmikuuta 1988. Calgary sai järjestää kisat voitettuaan äänestyksessä Ruotsin Falunin ja Italian Cortina d'Ampezzon. Suurin osa tapahtumista järjestettiin Calgaryssä, mutta muutamia hiihtokilpailuja järjestettiin vuoriston lomakohteissa Nakishassa ja Canmoressa, kaupungista länteen.


title: Talviolympialaiset 1988

text:
Kilpailuihin osallistui 57 maata ja 1 423 urheilijaa. Kisojen menestynein valtio oli Neuvostoliitto 29 mitalilla, toiseksi menestyneimmän maan ollessa Itä-Saksa 25 mitalilla. Samoin kuin Montrealissa 1976, isäntämaa Kanada ei onnsitunut voittamaan yhtään kultamitalia virallisissa lajeissa. Suomalainen mäkihyppääjä Matti Nykänen ja alankomaalainen pikaluistelija Yvonne van Gennip saavuttivat molemmat kolme kultamitalia jakaen näin menestyneimmän urheilijan tittelin kisoissa.
Kisat muistetaan myös brittiläisen makihyppääjä Eddie Edwardsin "sankarillisista epäonnistumisista" ja Jamaikan kelkkailumaajoukkueen ensiesiintymisestä talviolympialaisissa.


title: Talviolympialaiset 1988

text:
Calgaryn olympialaiset olivat aikoinaan yhdet kalleimmista olympialaisista koskaan, mutta olympiakisat onnistuivat taloudellisesti hyvin ja tuottivat miljoonia dollareita voittoa (kun menoiksi lasketaan vain järjestelykomitean suorat kulut, ja valtion tuki lasketaan tuloksi), ja kisajärjestäjät käyttivät muun muassa televisiointioikeuksista saamansa ylimääräiset tuotot alueelle olympialaisia varten järjestettyjen palveluiden ylläpitämiseen, mikä kehitti Calgarystä Kanadan talviurheilun keskuksen. Viisi kisoja varten rakennettua kisapaikkaa toimivat jatkossakin alkuperäisessä käyttötarkoituksessaan, joka on auttanut maata saavuttamaan huippumenestystä tulevissa talviolympialaisissa.
Kilpailut julisti virallisesti avatuksi Jeanne Sauvé. Olympiavalan vannoi järjestäjien puolesta entinen taitoluistelija Suzanna Morrow-Francis ja urheilijoiden puolesta maastohiihtäjä Pierre Harvey. Olympiatulen sytytti koulutyttö Robyn Perry.


title: Talviolympialaiset 1988

text:
Calgary voitti Kanadan sisäisessä äänestyksessä Vancouverin, jossa kisat järjestettiin vuonna 2010, eli 22 vuotta myöhemmin. Calgary oli valmis käyttämään kisoihin 217 miljoonaa dollaria, kun taas Vancouver oli laskenut pystyvänsä käyttämään kisoihin 80 miljoonaa.
Pitopaikka päätettiin 30. syyskuuta 1981, Baden-Badenissa, Länsi-Saksassa, jolloin Calgary valittiin neljän epäonnistuneen haun jälkeen järjestämään kisat. Ensimmäisellä kierroksella Italian Cortina d'Ampezzo putosi jääden 18 ääneen Ruotsin Falunin saadessa 25 ja Calgaryn saavuttaessa 35 ääntä. Toisella kierroksella Calgary voitti Falunin äänin 48-31. Calgary voitti äänestyksen, vaikka se oli hakojoista ainoa, jolla ei ollut kunnollisia rakenteita olympialaisia varten. Näin Kanadassa järjestettiin ensimmäistä kertaa talviolympialaiset, ja toista kertaa olympialaiset ylipäätään. Kisajärjestäjät kuitenkin sanoivat, että kisarakenteista ei tehdä väliaikaisia, vain kisojen ajan pystyssä olevia, vaan kaikki rakenteet jäävät ammattiurheiljoiden ja tavallisten ihmisten käyttöön kisojen jälkeen. Kanadan 2010-luvulla talviolympialaisissa pärjäämisen yhtenä suurimmista taustasyistä on se, että juuri vuonna 1988 kilpailupaikat jätettiin käyttöön.


title: Talviolympialaiset 1988

text: Suurin osa tapahtumista järjestettiin itse Calgaryssä, mutta osa kilpailutapahtumista järjestettiin kaupungista länteen.


title: Talviolympialaiset 1988

text: Maasto- ja ampumahiihtotapahtumat ja yhdistetyn hiihto-osuudet sekä näytöslajina ollut näkövammaisten hiihto järjestettiin parin kilometrin päässä Canmoresta Nordic Centressä, 100 kilometriä länteen Calgarystä. Sen rakentaminen maksoi 17,3 miljoonaa dollaria, joista Albertan provinssi maksoi 15,4 miljoonaa, ja se oli yksi neljästä suurimmasta kisoja varten rakennetusta kilpailualueesta. Kilpailupaikan suunnittelu oli alkanut vuonna 1983 heti, kun oli varmistunut Calgaryn järjestävän kisat. Hiihtoreitit suunniteltiin niin, että kolmasosa oli ylämäkeä, toinen kolmesosa alamäkeä ja loput tasaista. Vuosina 2004-2008 sitä kunnostettiin 25,6 miljoonalla Kanadan dollarilla. Nykyään alue toimii Kanadan maasto- ja ampumahiihtomaajoukkueiden harjoituskeskuksena ja siellä järjestetään maailmancupin kilpailuja.


title: Talviolympialaiset 1988

text: Nakiskassa, Mount Allanin huipulla, 90 minuutin ajomatkan päässä Calgarystä, pidettiin kaikki alppihiihtokilpailut. Albertan hallitus maksoi yli 27 miljoonaa maksaneen kilpailualueen rakentamisen, mutta nykyään sitä pyörittää yksityinen yhtiö. Alun perin alppihiihtotaphtumat oli tarkotus järjestää kauempana olevilla Mount Sparrowhawkilla ja Mount Sharkilla, mutta myöhemmin päätettiin pitää kilpailut paremmin saavutettavissa olevalla Mount Allanilla. Kisojen jälkeisenä aikana Kanadan alppihiihtomaajoukkue on käyttänyt paikkaa harjoituksissaan marraskuussa ennen maailmancupin alkua.


title: Talviolympialaiset 1988

text:
Olympic Saddledome (nykyään nimeltään Scotiabank Saddledome) on lähes 100 miljoonalla rakennettu, vuonna 1983 valmistunut jäähalli, jossa järjestettiin taitoluistelut ja osa jääkiekko-otteluista. Se oli ainoa olympialaisten päätapahtumapaikka, jonka rakentaminen oli alkanut jo ennen kisojen myöntämistä Calgarylle.
Taitoluisteluiden ja jääkiekko-otteluiden toissijaisena järjestyspaikkana toimi vuonna 1950 valmistunut Stampede Corral. Se täytti vaatimukset olympialaisia varten, joten sitä kunnostettiin vähäisesti. Areenalle mahtuu lähes 6 500 katsojaa.


title: Talviolympialaiset 1988

text:
Yli kolmasosan Kanadan hallituksen kisoja varten varaamasta 200 miljoonan dollarin budjetista meni Canada Olympic Parkin rakentamiseen. 85 hehtaarin kokoisella alueella järjestettiin kelkkailut, mäkihyppy, näytöslajina ollut freestylehiihto, ja yhdistetyn mäkihyppyosuudet. Kelkkailuratojen suunnittelussa ja rakentamisessa käytettiin hyväksi Itä-Saksan teknologiaa, ja ne rakennettiin syksyn 1984 ja kevään 1986 välillä kovetetusta betonista Kelkkailuratojen yhteispituus on 1475 metriä. Neljän makäihyppytornin rakentaminen aloitettiin vuonna 1984 ja ne saatiin valmiiksi 1986. Mäkihyppytornien korkeudet ovat 30,(harjoitusmäki) 50, 70 ja 90 metriä. Suurimman mäen montussa on tilaa 35 000 katsojalle, mutta peräti 80 000 ihmistä seurasi yhtä aikaa mäkihyppyä kisojen aikaan paikan päällä. Saman kukkulan itäpulella sijaitsevat näytöslajina olleen freestylehiihdon kilpailupaikat, joissa oli tilaa 15 000 katsojalle.
Nykyään monet calgarylaiset oppivat Canada Olympic Parkissa hiihtämään ja lumilautailemaan.


title: Talviolympialaiset 1988

text: Pikaluistelut pidettiin Olympic Ovalissa, jonka rakentaminen maksoi 40 miljoonaa, ja joka oli Pohjois-Amerikan ensimmäinen 400 metrin pikaluistelurata. Se suunniteltiin ympärivuotiseen käyttöön. Tämä oli ensimmäinen kerta, kun talviolympialaisten pikaluistelutapahtumat järjestettiin sisätiloissa. Olympic Ovalissa toimii nykyään myös ihmisten suorituskykyä mittaava laboratorio.


title: Talviolympialaiset 1988

text: Näytöslajeina järjestetyt curling sekä lyhyen radan pikaluistelu pidettiin Max Bell Arenalla. Alkuperäisten suunnitelmien mukaan nämä tapahtumat oli tarkoitus järjestää muualla, kunnes järjestejät päätyivät järjestämään tapahtumat Max Bell Arenalla. Jäähallin kehittämiseen käytettiin kisojen alla noin miljoona dollaria.


title: Talviolympialaiset 1988

text: Avajaiset sekä päättäjäiset järjestettiin McMahon Stadiumilla, joka oli valmistunut vuonna 1960. Järjestäjät olivat suunnitelleet aluksi pitävänsä vain avajaiset McMahon Stadiumilla, mutta he myöhemmin päättivät järjestää myös päättäjäiset samassa paikassa. Alun perin stadionilla oli 33 000 istumapaikkaa, mutta kisoja varten areenalle lisättiin 5 000 pysyvää ja 22 000 väliaikaista istumapaikkaa.